Diving ah faibaigen gehllunu fathuruveriyaa adhives nufeney | Jazeera\tޑައިވީނަށް ފައިބައިގެން އުޅެނިކޮށް ގެއްލުނު ފަތުރުވެރިޔާ އަދިވެސް ނުފެނޭ - Jazeera\nމޯލްޑިވްސް ނޭޝަންލް ޑިފެންސް ފޯސް (އެމްއެންޑީއެފް)\nމަރިޔަމް ލީން އަހްމަދް January 16, 2022 79 views0\nއދ. މަންދޫ ކައިރިއަށް އިއްޔެ ޑައިވިންއަށް ފައިބައިގެން އުޅެނިކޮށް ގެއްލުނު ފަތުރުވެރިޔާ އަދިވެސް ނުފެންނަކަމަށް މޯލްޑިވްސް ނެޝަނަލް ޑިފެންސް ފޯސް (އެމްއެންޑީއެފް) އިން ބުނެފިއެވެ.\nގެއްލިގެން ހޯދަމުންދަނީ، އދ. މަންދޫ ކައިރިން އޮންނަ ފަރަކަށް އިއްޔެ 14:30 ހާއިރު ޑައިވިންއަށް ދިޔަ ފަތުރުވެރިއެކެވެ. އޭނަ ހޯދުމަށް މިހާތަނަށް ކުރި މަސައްކަތުން އަދި ފެނިފައިނުވާކަމަށް އެމްއެންޑީއެފުން ބުނެއެވެ.\nއެމީހާއާއެކު އިތުރު ޑައިވަރުންވެސް އެ ފަރަށް ޑައިވްކުރަން ފޭބިކަމަށް ސިފައިން ބުނެއެވެ. ނަމަވެސް ގެއްލުނީ އެމީހާ އެކަނިކަމަށް ސިފައިން ބުނެއެވެ. އެގަޑީގައި އޮއެވަރު ހުރީ ހުޅަނގު އުތުރަށްކަމަށްވެސް އެމްއެންޑީއެފުން ބުނެއެވެ.\nއެމްއެންޑީއެފުން ބުނީ، ފަތުރުވެރިޔާ ހޯދުމަށް އެމްއެންޑީއެފް ދެ ކޯސްޓްގާޑެއް ދަނީ ޑައިވަރުންނާއެކު އެ ސަރަހައްދުގައި ހަރަކާތްތެރިވަމުންކަމަށެވެ. ސާފޭސް ސާރޗްގެ އިތުރުން، ޑައިވް ކޮށްގެން، ގެއްލިފައިވާ މީހާ ހޯދުމުގެ މަސައްކަތް ދަނީ ކުރަމުންކަމަށް އެމްއެންޑީއެފުން މައުލޫމާތުދެއެވެ.\nމިމަސައްކަތުގައި އެސަރަހައްދުގެ ރިސޯޓްތަކުގެ ޑައިވަރުން ވެސް ހަރަކާތްތެރިވަމުންދާކަމަށާއި، މިއަދު ވައިގެ މަގުންވެސް ސާރޗްކުރިއަށް ދާނެކަމުގައި އެމްއެންޑީއެފުން ބުނެއެވެ.\nއެމްއެންޑީއެފުން ބުނީ ގެއްލިގެން އުޅެނީ 69 އަހަރުގެ އިނގިރޭސިވިލާތުގެ ފަތުރުވެރިއެއްކަމަށެވެ.\nޑައިވިންއަށް ދާއިރު އާންމު އުސޫލަކީ ޕެއާކޮށް ނުވަތަ ދެމީހަކު އެކުގައި ޑައިވް ކުރުމެވެ. އެއީ ސަލާމަތީ ގޮތުންވެސް ޑައިވް ކުރާއިރު އަޅާ ފިޔަވަޅެއްކަން ފާހަގަކުރެވެއެވެ.


ނޫރު (ފަންސާސްފަސްވަނަ ބައި) – Esfiya\nސްޓޭޕްލް ކުރެވިފައިވި އެ ރިޕޯޓްތަކުގެ ތެރެއިން ދެގަނޑު ހިއްލާލެވުމާއެކުހެން އޭނަ ހުއްޓުންއެރިއެވެ. އޭގެ ދެވަނަ ސިކުންތުގައި އޭނަގެ އަނގައިން ނިކުތް ލުއި އާހެއްގެ އަޑާއެކީ އޭނަގެ މޫނުމައްޗަށް ހިނިތުންވުމެއް ވެރިވިއެވެ. އޭނައަށް ފެންނަމުން ދިޔަ އެއްޗެއް އޭނައަށް ޤަބޫލުކުރަން ވެސް ދަތިވިއެވެ. ދެންވެސް އުޖާލާވި ހިނިތުންވުމަކާއެކީ އެ ގަނޑަށް ބަލަހައްޓައިގެން އިނދެފައި މިއީ ހަމަ ތެދެއްތޯ އަމިއްލަ ނަފްސާއި ސުވާލުކޮށްލެވުނެވެ. އެ ސުވާލު އެހެން މީހަކު ކައިރިން އަހައިގެން ޔަޤީންކުރަން ބޭނުންވި މިންވަރުން އޭނައަށް ކޮޅަށް ތެދުވެވުނެވެ. އެހެނަސް އޭނައަށް އިސްއުފުލާލެވުމާއެކުހެން އޭނައަށް ފެނިގެން ދިޔައީ އެތަނާއި ގާތްވަމުން ދިޔަ ހުސެއިން ނޫން ދެވަނަ މީހެއް ނޫނެވެ. ހަމަ އެއާއެކު ހިތި ޙަޤީޤަތަށް އަނބުރާ އާދެވުމުން ޝަރަފްގެ ހިނިތުންވުން ފަނޑުވިއެވެ. ހުސެއިންގެ ނަޒަރު ޝަރަފަށް ހުއްޓުމާއެކުހެން އެ މޫނުމައްޗަށް ނުރުހުންތެރިކަން ވެރިވެގެން ދިޔައެވެ. އެ ހިނދު ހުސެއިން މި ހުރިހާ ދުވަހު އޭނައާމެދު ކަންތައް ކުރި ގޮތް ހަނދާންވެފައި ޝަރަފްގެ ގާތަށް ވެސް ރުޅިއައެވެ. އެހެނަސް އެއީ އަފާފްގެ ބައްޕަކަން ހަނދާންކުރަމުން ޝަރަފް އެ ރުޅިވެރިކަން ފޮރުވިއެވެ. އެއަށްފަހު ލަސް ފިޔަވަޅުތަކެއްގައި ގޮސް ހުސެއިންގެ ކުރިމަތީގައި ހުއްޓިލުމަށްފަހު އޭނަގެ އަތުގައި އޮތް ރިޕޯޓް ހުސެއިނަށް ދިއްކޮށްލިއެވެ. ހުސެއިން އޭގައި ހިފައި އެއީ ކޯޗެއްކަން އެނގުމާއެކު ޝަރަފާއި ދިމާލަށް ހަޅޭއްލަވައިގަންނަން އުޅުނެވެ. އަފާފްގެ ރިޕޯޓް އޭނަގެ ބައްޕަގެ ހުއްދައާއި ނުލާ ނެގި ކަމަށްޓަކައެވެ. އެހެނަސް ހުސެއިނަށް އެއްޗެކޭ ނުބުނެވެނީސް ޝަރަފް މަޑުމައިތިރި އަޑަކުން ވާހަކަ ދެއްކިއެވެ.\n“އަފާފް ބަނޑުބޮޑު.” ޝަރަފް ބުނެލިއެވެ. އެ ބަސްތައް އިވިގެން ދިޔަ ހުސެއިނަށް ލިބުނު ސިހުމާއެކީ އޭނަގެ ދެލޯ ބޮޑުވިއެވެ. ހިނދުކޮޅަކަށް އޭނަ ހުއްޓުން އެރުމުގެ ސަބަބުން އެއްޗެކޭ ބުނަން އުޅުނެއްކަމަކު ދޫ ޙަރަކާތް ނުކުރިއެވެ. އެހެން ހުރުމަށްފަހު އޭނަ އަނެއްކާވެސް ރިޕޯޓަށް ބަލާލީ ކުއްލިއަކަށެވެ. ބެލިތާ މާ ގިނައިރެއްނުވެ ޝަރަފް އެ ބުނީ ތެދެއްކަން އޭނައަށް ޔަޤީންވިއެވެ. އެ ނަތީޖާ ފެނިފައި ދެވަނަ ފަހަރަށް ވެސް ހުސެއިނަށް ޝަރަފާއި ދިމާލަށް ރުޅި އިސްކުރެވެން އުޅުނެވެ. އެއްޗެކޭ ބުނަން އުޅުނެއްކަމަކު މިފަހަރު އޭނަ ހުއްޓުވީ އޭނަގެ އަމިއްލަ ނަފްސެވެ. އޭނަގެ ހުރި ހަމައެކަނި އަންހެން ދަރިފުޅާއިމެދު ވިސްނަން ފެށި ހިތެވެ. މިއަދު އޭނަގެ ބިރު މިވަނީ ޙަޤީޤަތަކަށްވެފައެވެ. އޭނަގެ ދަރިފުޅު ޖެހޭނީ އެކަނިމާއެކަނި ދަރިއަކު ބަލައި ބޮޑު ކުރަންތޯ ބުނެ ހިތް ސުވާލުކުރިއެވެ.\nހުސެއިންގެ މޫނުމައްޗަށް ވެރިވަމުން ދިޔަ ކަންބޮޑުވުމުގެ އަސަރުތައް ފެނިފައި ޝަރަފްވެސް ވީ ނުރުހުމުގައި އެތައް ވާހަކައެއް ދައްކަން ބޭނުންވިއެވެ. މިއަދު އޭނައާއި އަފާފް ވަކިވެފައިވަނީ އޭނަ ކުރި ފާފައެއްގެ ސަބަބުން ކަމަށްވިޔަސް އޭގެ ކުރިން ހުސެއިން ވެސް އެ ގުޅުމާއި ހާދަ ދެކޮޅު ހެދިއެވެ. އަދި އަމުދުން އޭނައަށް ނޭނގި އޭނައަށް އެ ފާފަ ކުރެވުމުން ވެސް އޭނަ ދިފާޢުކުރުމުގެ ބަދަލުގައި ހުސެއިނާއި ޝާދިޔާ އޭނަގެ ނުބައިކަމުގެ ވާހަކައިން އަފާފްގެ ކަންފަތް ފުރައި އޭނައާއި އަފާފް ދުރުކުރުވީއެވެ. އަމިއްލަ އަންހެން ދަރިފުޅު އުފަލުގައި އުޅެމުން ދިޔަ ޒަވާޖީ ޙަޔާތް ބަރުބާދު ކުރުމުގެ ނަތީޖާ ނިކުންނާނީ ކިހާ ހިތިކޮށްކަން މިހާރު އެނގޭތޯ ޝަރަފް ސުވާލުކުރަން ބޭނުންވިއެވެ. އޭނަ ބޭނުންވީ އެހާރުން އެހާރަށް ވެސް އަޑުގަދަކޮށްގެން އަފާފް ގާތަށް އަނބުރާ ދާށެވެ. އޭނައަށް ދެންމެ މި ލިބުނު ޚަބަރު ކުރިން ލިބިފައިވި ނަމަ އޭނަ ކޮންމެ ގޮތެއް ހަދާފައިވެސް ކައިވެނި ސަލާމަތް ކުރީހެވެ. އެހެނަސް ދެމީހުން ވަކިވީ ދުވަހު ޚުދު އަފާފް ނުހަނު ރުޅިވެރިކަމާއެކީ ދާށޭ ބުނިގޮތް ހަނދާންވެފައި ޝަރަފަށް ހީވީ ހަމަ އެވަގުތު އޭނަގެ މޭތެރޭގައި އުފެދުނު ރިހުން އަނެއްކާވެސް އުފެދެން ފެށިހެންނެވެ. އޭނަ މިއަދު ބޭނުންވިޔަސް އަފާފް މި ޚަބަރަށްފަހު ވެސް އޭނަ ކަހަލަ ‘ބޭވަފާތެރި’ ބައިވެރިއަކާއެކީ އުޅެން ބޭނުމެއްނުވާނެކަމަށް ޝަރަފްގެ ހިތް ބުނަން ފެށިހެން އޭނަގެ މޫނުމައްޗަށް ހިތާމަވެރިކަން ވެރިވާން ފެށިއެވެ. އެ ހިތާމަވެރިކަން އެ މޫނުމަތިން މުޅިން ފާޅު ނުވަނީސް ޝަރަފް ހުސެއިން ފަހަނަޅައި ދާން ފެށިއެވެ. އެހެނަސް މާ ދުރަށް ނުދެވެނީސް އޭނައަށް ލޮލުގެ ސާޖަރީތަކާއި ބެހޭ ޕޯސްޓަރެއް ފެނިފައި އޭނަގެ ފިޔަވަޅުތައް މަޑުޖެހުނެވެ. އެ ޕޯސްޓަރަށް ބަލަން ހުރެފައި ޝަރަފަށް ދެކަޅި ދެކޮޅުން ދެކޮޅަށް ހިންގަމުން ތިރި ބެލެން ފެށީ ކަމަކާމެދު ވިސްނުނު ފަދައަކުންނެވެ. އޭނައަށް އަނެއްކާވެސް ފަސްއެނބުރި ހުސެއިނަށް ބަލާލެވުނީ އޭނަ ބުނަން ޖެހުނު ވާހަކަ މުހިއްމުވުމުންނެވެ.\n“މި ޙާލަތުގަ އަފާފްގެ ލޮލުގެ އޮޕަރޭޝަނެއް ނުކުރެވޭނެ. ކުރިޔަސް ލޮލުގެ ފެނުން އެންމެ ފުރިހަމައަށް އަނބުރާ ނައިސްދާނެ. އަދި…..ދަރިފުޅަށް ވެސް ގެއްލުންވުން އެކަށީގެންވޭ.” ހުސެއިން ތަންކޮޅެއް ދުރުގައި ފަސްދީގެން ހުއްޓެއްކަމަކު ޝަރަފް އޭނައަށް އިވޭނެ ވަރަށް ބުނެލިއެވެ. އެ ވާހަކަތައް އޭނައަށް އެހާ ތަފްޞީލުކޮށް އެނގެނީ އެހާވަރަށް ވެސް އަފާފަށްޓަކައި އޭނައަށް ލޮލާއި ބެހޭގޮތުން އެތައް ދިރާސާއެއް ކުރެވި އެތައް ޑޮކްޓަރުންނާއި ވާހަކަ ދެކެވިފައި ހުރީތީވެއެވެ. ޓެސްޓްތަކަށް ބަލާފައި މިހާރު އަފާފް ބަލަމުންދާ ޑޮކްޓަރުވެސް ބުނާނީ އެފަދަ ވާހަކައެއްކަން އެނގުނެއްކަމަކު ޝަރަފް އެހެން ބުނެލީ ސަލާމަތީ ފިޔަވަޅު އަޅަން ބޭނުންވި މިންވަރުންނެވެ. އޭނަގެ އެހެން ވާހަކައެއް އަޑު ނޭހިޔަސް އޭނަގެ އެ ވާހަކަ ހުސެއިން އަޑުއަހާނެކަމަށް ޝަރަފަށް އުއްމީދު ކުރެވުނެވެ. އޭނައަށް ހީކުރެވުނީ ރަނގަޅަށެވެ. ފަޅި ސިކުންތަކަށް ނަމަވެސް އަފާފްގެ ރައްކާތެރިކަމަށްޓަކައި ޝަރަފްގެ އެ ބަސްތައް އަޑުއަހަން ހުސެއިންގެ ހިތް އެދުނެވެ. އެހެނަސް މިކަމާމެދު ޝާދިޔާ ބުނާނީ ކީކޭތޯ ހިތަށްއެރި ވަގުތު އޭނަގެ ޚިޔާލު ބަދަލުވާން ފެށީ ވިހަގަދަ މިޞްރާބަކަށެވެ. އެކަން ނޭނގުނު ޝަރަފަށް ހީވީ ހުސެއިން ހުރެހުރެފައި އިސްޖަހާލީ އަފާފްގެ ލޮލުގެ ފެނުން އަނބުރާ ނާންނާނެތީ އިތުރަށް މާޔޫސްވުމުން ކަމެވެ. އެ ކުށްހީއަށް ނިންމުމެއް ނިންމަމުން ޝަރަފް އަނެއްކާވެސް ފަސްއެނބުރި އެތަނުން ދާން ހިނގައިގަތެވެ.\nއުފާވެރި ޚަބަރު ލިބުނުތާ މާ ގިނައިރެއްނުވެ ޝަރަފްގެ ހިތަށް މާޔޫސްކަމެއް ވެރިވިއެއްކަމަކު އެ މާޔޫސްކަން ދެމިގެނެއްނުދެއެވެ. ހިނގާފައި ގެއަށްދިޔަ މަގުމަތީގައި އޭނައަށް ޒުވާން ބައްޕައަކު ކުއްޖަކު އުރާލައިގެން ސަމާސާ ކުރަމުން ދިޔަ މަންޒަރު ފެނިފައި ޝަރަފްގެ މޫނުމައްޗަށް ހިނިތުންވުމެއް ވެރިވިއެވެ. ފެންނަމުން ދިޔަ ފިހާރަތަކުން ކުދި ކުދި ހެދުންތަކާއި ކުޅޭ އެއްޗެހި ފެނިފައި ޝަރަފް އެ އެއްޗެހި ގަންނަން ކެތްމަދުވިއެވެ. ކެތްތެރިކަން ކޮޅުންލުމުގެ ސަބަބުން އޭނައަށް ފިހާރައަކަށް ވަންނަންވެސް ވަދެވުނެވެ. މޮޔަކަމެއްހެން ހީވިޔަސް އޭނައަށް އެތަނުން ކުޅޭ ކާރެއް ފެނުނެވެ. އޭތި ގަންނަން ހިތަށްއެރުމުން ޝަރަފަށް އޭގެ އަގު ބަލާލެވުނެވެ. އެއާއެކު އޭނަގެ ދެބުމަ ކައިރިވިއެވެ. އެފަދަ ކުޅޭ އެއްޗެހި އޭނަގެ ދަރިފުޅަށް ގަނެދިނުމަށްޓަކައި އޭނަ އެހާ ތަނަވަހެއް ނޫންކަން އެނގުންވީ ވަގުތު އޭނަގެ ހިތަށް އުނދަގޫވިއެވެ. ހަމަ އެއާއެކު އޭނަގެ ހިތަށް ސާބިތުކަމެއް ވެސް ލިބުނެވެ. އޭނަ ކުރަމުން އައި ބުރަ މަސައްކަތާއިގެން ކުރިއަށް ދިޔުމަށް އޭނަގެ ހިތުގައި ކުރިން އުފެދިފައިވި ޢަޒުމް ދުވަހަކުވެސް ވަރުގަދަ ނުވާވަރަށް ވަރުގަދަ ވެގެން ދިޔައެވެ.\nޝަރަފް އެ ފިހާރައިން ނިކުތީ އެ ކާރު ބަހައްޓާފައި ކަމަށްވިޔަސް އޭނަ ގެއަށް ދިޔައީ ކުޑަ ކޭކެއް ގަނެގެންނެވެ. އެ އުފާވެރި ޚަބަރު ޚާއްޞަ ގޮތަކަށް ދޮންތައާއި ބައްޕައާ ޙިއްޞާކުރަން ބޭނުންވީތީވެއެވެ. ގެއަށް ވަދެވުމާއެކުހެން ކޮން ކޭކެއްތޯ އޭނަގާތު އަހާލެވުނެވެ. އެ ސުވާލުން ޝަރަފަށް ބޭއިޚްތިޔާރުގައި ހީލެވުނުތަން ފެނިފައި ޝަބާއާއި ޢައްބާސްއަށް ވާނުވާއެއް ނޭނގި ބަލަން ތިބެވުނެވެ. އެމީހުން އިތުރު އެއްޗެކޭ ނުބުނުމުން ޝަރަފް އެ އުފާވެރި ޚަބަރު އޭނަގެ ޢާއިލާއަށް ދިނެވެ. އެ ބަސްތައް ބުނެލި ހިނދު އުފާވެރިކަމުގެ ކަރުނަތަކުން އޭނަގެ ލޯ ފެންކަޅިވެފައިވިއެވެ. އެ މަންޒަރު ފެނިފައި ޝަބާގެ މެއަށް ގޮތެއްވިއެވެ. މިއީ ވެސް ޝަރަފްގެ މައުސޫމްކަމުގެ ނިޝާނެއްތޯ ޝަބާގެ ހިތް ސުވާލުކުރިއެވެ. ޝަރަފަކީ އޭނަ ހީކުރާހެން އަފާފަށް ބޭވަފާތެރިވެފައިވި މީހެއްކަމަށްވާނަމަ އެފަދަ ޚަބަރެއްގެ ސަބަބުން ޝަރަފް މިހާ އުފާވާނެ ހެއްޔެވެ؟ އެ ސުވާލުގެ ޖަވާބު ޝަބާއަށް ޔަޤީނާއި ގާތް ކުރެވުނެވެ. ޝަރަފް މުޅި އެދުވަހުވެސް އެ ވާހަކަ ދައްކައި އުފާވެރިކަން ފާޅުކުރަމުން ދިޔަ ގޮތުން ޝަބާގެ ހިތުގައިވި ހުރިހާ ޝައްކެއް ފިލަން އުޅުނެވެ. އެހެނަސް މިވާހަކަ އަފާފާއި ޙިއްޞާ ކުރުމުގެ ކުރިން ޝަބާ ދެންވެސް ޔަޤީންކުރަން ބޭނުންވިއެވެ. އަފާފަށް ހެޔޮއެދޭ މީހެއް ނޫނީ އޭނަގެ ގާތް އެކުވެރިޔާގެ ޙަޔާތުގައި ނުވުމަށް ޝަބާގެ ހިތް އެދުނު ވަރުންނެވެ. އެއީ ޚުދު އޭނަގެ އަމިއްލަ ކޮއްކޮއާއި ދެކޮޅަށް ގޮސްގެން ވިޔަސްމެއެވެ.\nޝަބާއަށް ހީކުރެވިފައި އޮތީ މުޅިން އިދިކޮޅަށެވެ. އަފާފަށް ހެޔޮއެދޭ ފަރާތް އެ ވަނީ އަފާފާއި ދުރުވެފައެވެ. މިއަދު އަފާފްގެ ގާތުގައި ތިބީ އަމިއްލަ އެދުން ބޮޑުވުމުގެ ސަބަބުން ހެވާއި ނުބައި ވެސް އަމިއްލަ ނަފްސުތަކަށް އޮޅުވަމުން ދިޔަ މީހުންނެވެ. އެރޭ ޝަރަފް މުޅިންހެން އަފާފްގެ އުފާވެރިކަން ދެމެހެއްޓޭނެ ގޮތަކާއިމެދު ވާހަކަ ދައްކަމުން ދިޔައިރު ހުސެއިނާއި ޝާދިޔާގެ ދެމެދުގައި ދެކެވެމުން ދިޔައީ ޢާއިލާގެ ޤަދަރު ދެމެހެއްޓުމާއި ބެހޭ ވާހަކަތަކެވެ.\n“ހުސެއިން ވިސްނާލަބަލަ! ތި ދަރިއަކު ލިބުނީމަ މީހުން ދައްކާނީ ކޮން ޒާތުތަކެއްގެ ވާހަކައެއް؟ އެންމެންނަށް އެނގޭނެ އެއީ އަފާފްގެ ކައިވެނީގެ ތެރެއިން ލިބުނު ދަރިއެއްކަން. އެކަމަކުވެސް ވާހަކައަށް ލޮނުމިރުސް އަޅާފަ ކިޔައިދޭނެ މީހުން މަދެއްނުވާނެ. އެހެންނޫނަސް އެހާ ހައިބަތެއްނެތް މީހެއްގެ ދަރިއަކަށް އަހަރުމެންގެ ދަރިފުޅު ބަލިވެ އިނދެގެން ނުވާނެ!” ޝާދިޔާ އެރޭ އަފާފް ނިދިފަހުން ދަން ގަޑިއެއްގައި އެމީހުންގެ ކޮޓަރީގެ އެނދުމަތީގައި އިނދެ އަޑަށް ބާރުލާފައި ހުސެއިނާއި ވާހަކަ ދެއްކިއެވެ.\n“ތިކަމާވެސް ޤަބޫލު ޝާދިޔާ. އެކަމަކު އަހަރުމެން ދެން ކިހިނެއް ހަދާނީ؟ ތަޤްދީރުގަ އޮތްކަމެއް ބަދަލެއް ނުކުރެވޭނެދޯ؟ އަފާފްގެ ލޮލުގެ ސާޖަރީވެސް ދެން ހެދޭނީ އޭނަ ވިހެއިމަ. އެހެންނޫނީ ދަރިފުޅަށް ގެއްލުންވާނެ.” ހުސެއިން އެހެން ބުނެލީ އޭނަގެ ސިކުނޑިއަށް ވެރިވަމުން ދިޔަ ގޯސް ޚިޔާލު ބޭރުކޮށްލުމަށެވެ. ޝާދިޔާ އެ ޚިޔާލު އަޑުއަހާފައި އޭނައަށް ހެޔޮ ނަޞޭޙަތެއްދޭން އޭނައަށް އުއްމީދު ކުރެވުނެވެ. އެހެނަސް……..\n“ކީކޭ ކީކޭ؟ ކީއްކުރީމަ ދަރިފުޅަށް ގެއްލުންވާނެއޭ؟” ހުސެއިނަށް ބިރުހީވެފައި އޮތް ފަދައިން ޝާދިޔާ އަހާލުމުން އޭނަގެ ނޭވާ ކުރުވާ ގޮތްވިއެވެ.\n“ލް……ލޮލުގެ ސާޖަރީ ހެދީމަ.” ހުސެއިނަށް އެހެން ބުނެލެވުނީ ޖެހިލުންވުމަކާއެކީގައެވެ. އޭނަގެ އެ ވާހަކަ އިވުމާއެކު ޝާދިޔާއަށް ހީލެވުނެވެ.\n“އެހެންވީމަ ތިއޮތީ ތިކަން ވެ ނިމިފައެއްނު؟ މިހާތަނަށް އައިއިރު އަފާފަށް އެ ޚަބަރެއް ނުދެވި އޮތީ ހަމަ ރަނގަޅަށް. ދެންވެސް ބުނާނެ ކަމެއް ނެތް! ނުބުނެ ތި ސާޖަރީއެއް ހަދާފަ އެ ބާބު ދިގު ނުކޮށް ނިންމާލާ!” ޝާދިޔާ ނުލަފާ ގޮތަކަށް އެ ބަސްތައް ބުނެލިއިރު އޭނަގެ ހިތުގައި ރަޙުމުގެ ޒަރެއްގެ މިންވަރު ވެސް ނެތް ފަދައެވެ. ޝާދިޔާގެ އެ ވާހަކަ އިވިފައި ހުސެއިންގެ ހިތަށް އިންތިހާއަށް އުނދަގޫވިއެއްކަމަކު އޭނައަށް ޝާދިޔާއާއި އެއްބަސްވެވުނެވެ. ފަހަކަށް އައިސް އޭނަގެ ވިޔަފާރިއަށް ކުރިމަތިވަމުންދާ ދަތިތަކެއްގެ ސަބަބުން ހުސެއިނަށް ވެސް ޝާދިޔާގެ ބަސްތަކަށް ހެއްލޭ ގޮތްވަނީއެވެ. އޭނަގެ ބައެއް ފިހާރަތައް ވަނީ ބަންދުކުރާ ހިސާބަށް ގޮއްސައެވެ. އެ ގެއްލޭ ފައިސާ އޭނައަށް އަނބުރާ ލިބެން ހުސެއިނަށް ފެންނަމުން ދިޔައީ އެންމެ ގޮތެކެވެ. އަފާފް މުއްސަނދި މީހެއްގެ ދަރިއަކާއި ދެވުމެވެ. ޝާދިޔާ ބުނާހެން އޭނަ ވެސް އަފާފްގެ ‘ޤަދަރު’ ނަގަހައްޓަން ކޮންމެ ގޮތެއް ހަދާފައިވެސް ބޭނުންވަމުން ދިޔައީ އެހެންވެއެވެ. ރިޒުޤު ހިފެހެއްޓެވުމާއި ތަނަވަސްކޮށްދެވަނީ ހަމައެކަނި ﷲ ކަން އޭނަ ހަނދާން ނެތިފައިވިއެވެ. އޭނަގެ ރިޒުޤު ދެމެހެއްޓުމަށްޓަކައި ﷲ އަށްވުރެ ބޮޑަށް އޭނައަށް އިންސާނުންނަށް ބަރޯސާވެވުނެވެ. އެ އިންސާނުންނަށް ވެސް ރިޒުޤު ދެއްވަނީ އެކަލާނގެކަން އޭނައަށް އެނގުންނުވާ ފަދައެވެ.\nދުނިޔޭގައި ކުރިމަތިވަމުން ދިޔަ ދަތިތަކެއްގެ ސަބަބުން، ﷲ ގެ ހަނދުމައިން ދުރުވެފައިވި މިންވަރުން ހުސެއިނަށް އޭނަ ދުވަހަކުވެސް ނުކުރާނެހެން ހީވާ ފަދަ ކަންތައް އޭނައަށް ކުރެވުނެވެ. އޭނަގެ އަމިއްލަ ދަރިފުޅު ބަލިވެ އިން ވާހަކަ އޭނަ އެ ދަރިފުޅަށް ފޮރުވިއެވެ. އެއަށްފަހު މީހަކު ލައްވައި އަސްލެއްނެތް ލޭގެ ޓެސްޓްތަކެއްގެ ރިޕޯޓެއް ހައްދައި، އެ ދަރިފުޅު ގޮވައިގެން ގޮސް ޑޮކްޓަރަށް ދެއްކިއެވެ. އޭގެ އަނެއްދުވަހު ސާޖަރީ ހެދުމަށްޓަކައި ދަރިފުޅު އެނދުމަތި ކުރެވުމުން ވެސް، ކުރު މުއްދަތެއްގެ ތެރޭގައި އެ ދަރިފުޅަށް ލިބެން އުޅުނު އުފަލެއް ގެއްލެން އުޅޭ ވާހަކައެއް އޭނަ ނުބުނަން ޚިޔާރު ކުރިއެވެ. އެކަމަށްޓަކައި އަމިއްލަ ނަފްސު ކުށްވެރި ކުރެވެން ފެށުމުން ހުސެއިނަށް އެހެނިހެން އުޒުރުތައް އަމިއްލަ ނަފްސަށް ދެއްކެން ފެށިއެވެ. މި ސާޖަރީއަށްފަހު އަފާފްގެ ލޮލުގެ ފެނުން އަނބުރާ ލިބޭނެކަމަށް ބުނެއެވެ. އޭރުން އެ މާނައެއްނެތް ގުޅުމުން ލިބެން އުޅުނު ދަރިފުޅަކީ އެއްވެސް އެއްޗަކަށް ނުވާނެކަމަށް ހުސެއިނަށް ނިންމުނީ، އަފާފަށް އަދިވެސް ޝަރަފްގެ ހަނދާންތަކެއްގެ ސަބަބުން އެއްވެސް ރެއަކު ރަނގަޅަށް ނުނިދޭކަން ނޭނގޭތީވެއެވެ.\nއަފާފް އަނެއްކާވެސް ބަލިވާން ފެށީ ސާޖަރީ ހަދަން އޮތް ރޭ ސާޖަރީގެ 30 ވަރަކަށް މިނިޓް ކުރިންނެވެ. މީގެ ދުވަސްކޮޅެއް ކުރިން އޭނައަށް ވީ ފަދައިން އެރޭވެސް ނުހަނު ގަދައަށް އޭނަގެ ބޮލުގަ ރިއްސައި، މޭނުބައިކޮށް، ހޮޑުލެވުނެވެ.2ފަހަރަށް ހޮޑުލެވުމުން އަފާފް ބެލުމަށްޓަކައި އޭނަ އޮތް ޕްރައިވޭޓް ރޫމަށް ނަރުހެއް ގެނެވުނެވެ. އެ ނަރުސް ކުއްޖާ ފެނިފައި ހުސެއިން ހިސާބަކަށް އަޖާއިބުވިއެވެ. ބުރުގާ އަޅައިގެން ހުއްޓެއްކަމަކު އެ ކުއްޖާ ވައްތަރުވީ ހުޅަނގުގެ ކުއްޖަކާއެވެ. ހުޅަނގުގެ ކުއްޖަކު ރާއްޖެފަދަ ކުޑަ ޤައުމެއްގައި މިފަދަ ވަޒީފާއެއް އަދާކުރަން އައިސްގެން އުޅެނީ ކީއްވެބާއޭ ހިތަށްއެރިއެވެ. އެހެނަސް ހުސެއިން މާ ބޮޑު އަޅާލުމެއްނެތި ހަމައެކަނި އެ ކުއްޖާއަށް އަފާފް ދޫކޮށްފައި ދިޔައީ އޭނަ ހުއްޓާވެސް އަފާފަށް ހޮޑުލެވުމުން އެކުއްޖާ ކަންތައް ކޮށްދިން ގޮތް ރަނގަޅުކަމުންނެވެ.\nހުސެއިން ދިޔަ ފަހުން ޚުދު އަފާފަށް ވެސް އެކަން އިޙްޞާޞް ކުރެވުނެވެ. އާއްމު ގޮތެއްގައި އަފާފާއި ދިމާވާ ނަރުހުންނަށްވުރެ ގާތް ގޮތެއް އެކުއްޖާއާއިމެދު އަފާފަށް އިޙްޞާޞް ކުރެވުނީ، އަފާފްގެ އަނގަ ދޮވެ ދީފައި ބުރަކަށީގައި ހިފަހައްޓައިގެން ހުރެ ފެންބޯން ދިން ގޮތުންނެވެ.\n“އާރ ޔޫ އޯލްރައިޓް ނައު؟” ފެން ބޮއި ނިމުނު ވަގުތު އެ ސުވާލު ކޮށްލެވުނު އަޑުން އަފާފް ހުއްޓުން އަރާ ގޮތްވިއެވެ. އޭނަ އުއްމީދު ކޮށްގެން ހުރީ ދިވެހި ކުއްޖެއްގެ އަޑު އިވޭށެވެ. އެހެނަސް އެ އިނގިރޭސި ބަސްތަކުގެ ރާގުގައި އެކުލެވިފައިވީ އޮސްޓްރޭލިޔާ ހިސާބުގެ ގޮތެކެވެ. އެކަން އެނގުންވުމުން އަފާފަށް ވަގުތުން ވާހަކަ ދެކެވުނެވެ.\n“ހޫ އިޒް ދިސް؟” އަފާފަށް އަހާލެވުނެވެ.\n“ހެހެ…..ޒޯއީ. ކޯލް މީ ޒޯ.” އެ އަންހެން ކުއްޖާ އެކުވެރި ރާގަކަށް ބުންޏެވެ. އަފާފަށް އިތުރު ސުވާލެއް ކުރެވުމުގެ ކުރިން ތި ހިތަށް އަރާ އެއްޗެއް ތިމަންނައަށް އެނގޭކަމަށް ޒޯ ބުނެލިއެވެ. އަދި ތިމަންނަ އެންމެ ޖުމްލައަކުން އެ ހުރިހާ ޝައްކެއް ފިލުވައިދޭނަމޭ ބުނެ ތިމަންނަގެ ފިރިމީހާއަކީ ދިވެއްސެއް ކަމަށް ބުނެލިއެވެ. އެއަށްފަހު ވެސް އޭނަ އަފާފްގެ ވިހުރިފައިވި ބޮލުގައި ފުނާ އަޅައިދެމުން އިތުރަށް ތަފްޞީލުކޮށް ކިޔައިދިނެވެ. އޭނަ ބުނި ގޮތުގައި އޭނައާއި އޭނަގެ ފިރިމީހާ މިހުރިހާ ދުވަހު އުޅެމުން ދިޔައީ އޮސްޓްރޭލިޔާގައެވެ. އޭނަ މީގެ މަހެއްހާ ދުވަސްކުރިން މާލެއަށް އައީ ހަމައެކަނި ޒިޔާރަތަކަށެވެ. މީގެ މަސްތަކެއްކުރިން އޭނަ ނަޞާރާއެއްގެ ގޮތުގައި ހުރެފައި މުސްލިމްވީ ދިވެހި އަންހެން ކުއްޖެއްގެ ސަބަބުން ކަމަށްވާތީ އެ ކުއްޖާއާއި ބައްދަލުކުރަން ބޭނުންވެގެން ކަމަށް އޭނަ ބުންޏެވެ. އޭނަ މުސްލިމްވުމަށްފަހު އޭނަގެ މުސްލިމް ފިރިމީހާއަށް ވެސް އެތައް ނަޞޭޙަތެއް ދީގެން މިހާރު އޭނަ ގަދަކަމުން ވިޔަސް ނަމާދުކުރާ ކަމަށް ޒޯ ބުންޏެވެ. އެ ވާހަކަ ކިޔައިދިނުމަށްފަހު އޭނަ މާލޭގައި މަޑުކޮށްލަން ޖެހުނީ ފިރިމީހާ ކޮންމެވެސް ކަމަކާހެދި މާލެއަށް ބަދަލުވާން ބޭނުންވާ ވާހަކަ ބުނުމުން ކަމަށް އޭނަ ބުންޏެވެ. އެކަމާމެދު އޭނަ ދެރަވީ ވަރަށްވުރެ ބޮޑަށް ވީ އުފާކަމަށް އޭނަ ބުންޏެވެ. އަދިވެސް އޭނައަށް ހިދާޔަތް ލިބުމަށް މެދުވެރިވި ކުއްޖާއާއި ބައްދަލުކުރުމުގެ ފުރުޞަތެއް ލިބޭނެތީވެއެވެ. އޭނަ ކިޔަވައިގެން ހުރި އޭނަ ލޯބިވާ ދާއިރާއިން މިކޮޅުން ވަޒީފާއެއް ހޯދައިގެން އުފަލުގައި މިއުޅެނީ ވެސް އެހެންވެކަމަށް ބުންޏެވެ.\n“ހެހެ…..ވަރަށް ފޫހިވޭދޯ މިހާ ގިނައިން ވާހަކަ ދައްކާ މީހުންދެކެ؟ އަނގަ ބަންދު މިކޮށްލަނީ ހަމަ މިހާރު!” ޒޯ އަފާފްގެ އިސްތަށިގަނޑު ރީތިކޮށްދީފައި ދުރުވެލަމުން ބުނެލިއެވެ. އަފާފް ހީލި ވަގުތު އޭނަ ދެންވެސް ޒޯއާއި ވާހަކަ ދައްކަން ޝައުޤުވެރިވިއެވެ. ޒޯ އެ ދައްކަނީ ކޮން ދިވެހި އަންހެން ކުއްޖެއްގެ ވާހަކަތޯ ހިތަށްއެރީ ވަގުތު އެއީ އޭނައަށް ވެދާނެކަމުގެ އުފާވެރިކަމުން ހިތް ފުރިފައި ވަނިކޮށެވެ. އެހެނަސް އެއްޗެކޭ ބުނެވޭވަރަށްވުރެ އަފާފްގެ ބޮލުގެ ރިހުން ގަދަވެފައިވިއެވެ. އޭނައަށް ދެލޯ މަރާލަމުން ބޮލުގައި ހިފަހައްޓާލެވުނެވެ.\n“ސާޖަރީއަކަށް ތައްޔާރުވެފަ އޮތް ބަލިމީހެއްގެ ކައިރިން މިހެން އަހަން ނުޖެހޭ ކަންނޭނގެ އެކަމަކު….ބަނޑުބޮޑީތަ؟” ޒޯ ފަރުވާތެރިކަމާއެކީ އަފާފަށް ބަލަން ހުރެ އަހާލިއެވެ. އެ ކުރެވުނު ސުވާލުން އަފާފަށް ޒޯ ހުރި ދިމާލަށް ނަޒަރު ހުއްޓާލެވުނެވެ. ތަޖުރިބާ ހުރި ނަރުސްކުއްޖަކު ސަބަބަކާނުލާ އެހެން ނާހާނެކަމަށް އަފާފްގެ ހިތް ބުނި ހިނދު އޭނައަށް ވާހަކަ ދެކެވުނެވެ.\n“ން…ނޭނގެ…..ޓެސްޓްތަކުން ނުދައްކާ.” އަފާފް ކުޑަކޮށް ވިސްނާލަމުން ބުނެލިއެވެ. އެއާއެކު ޒޯ އަސްލުވެސްހޭ އަހާލި އަޑު އިވުނެވެ. އެއަށްފަހު ކުއްލިއަކަށް ޒޯ ހިނގާފައި ގޮސް އެ ރޫމުން ނިކުތް އަޑު އިވުނެވެ. ޒޯ ދިޔައީ ކީއްކުރަން ކަމާމެދު ވިސްނައި ނުނިމެނީސް ޒޯ އަނެއްކާވެސް އަނބުރާ އައެވެ. އެއަށްފަހު ތިމަންނައާއެކީ ފާޚާނާއަށް ހިނގާށޭ ބުނެލިއެވެ. އަފާފް ކީއްވެތޯ ސުވާލުކުރަން ފެށުމުން ޓެސްޓުން ނުދެއްކި އެއްޗެއް ހޯދޭތޯ ކަމަށް ޒޯ ބުނެލިއެވެ. ޒޯއަށް ކުރެވުނު އިތުބާރެއްގެ ސަބަބުންނާއި އެ ޓެސްޓުގެ ނަތީޖާ އޭނަ ބަލަން ބޭނުންވެފައިވި މިންވަރު އަފާފް އޭނައާއެކީ ދިޔައެވެ.\nޓެސްޓް ހެދުމަށްފަހު ޒޯ އަފާފް ގެންގޮސް އެނދުމަތީގައި ނުބެހެއްޓެނީސް ޓެސްޓުގެ ނަތީޖާއާއިމެދު އަފާފަށް ސުވާލުކުރެވެން ފެށިއެވެ. އެހެނަސް ޒޯއަށް އެއްޗެކޭ ނުބުނެ ހުރެވުނީ އެ ޓެސްޓުގެ ނަތީޖާ ނިކުތް ގޮތާއިމެދު ޙައިރާންވެފައިވި މިންވަރުންނެވެ. ސާޖަރީއަށްޓަކައި ތައްޔާރު ކުރެވިފައި އޮތް ބަލިމީހެއްގެ ނަތީޖާ ނިކުންނަން ޖެހޭނީ އެގޮތަށް ކަމަށްނުވާތީވެއެވެ. ޒޯ އަފާފަށް ޖަވާބެއްނުދީ ހުރިގޮތަށް ހުއްޓާ ކުއްލިއަކަށް އެ ރޫމުގެ ދޮރު ހުޅުވިގެން ދިޔައީ ސާޖަރީއަށްޓަކައި އަފާފް ގެންދިޔުމަށް އައި ނަރުހުންގެ ސަބަބުންނެވެ. ހަމަ އެއާއެކު ޒޯގެ ހިތް އަވަސްވިއެވެ.\nAssalaam’alaikum. dhen oiy bai hoama dhuvahu In Sha Allah 😀\nAbdhuvx janaa ge vaahaka thah kiyan.. haadha gina iburaiy thakeh libeyey.. seriously .. Thankyou so much mikahala dheeny vaahaka genesdheythee.. mi site in alhugandu kiyaa emme reethi vaahaka mihaaru miakee.. waiting for next part.. ?\nI thought u said Friday ga up kuraa vaahaka kamah. Waitedalong time dear ❤?\nThanks vaahaka varan reethi\nMasha allah mi baives vvv reethi??????❤ waiting next part??\nafaaf and sharaf ah dhera gotheh dhen nuhadhachey…story reethi ..<3\nMasha alhah …. Miealhugandu mi site gai kiyaa enme rythi vaahaka… Wow\nMihaaru nimenee dho. Ekam avas aruvaalaafa muhimmu scene thah kurunukurachchey jana. Take your time dear.\nWow….❤masha Allah…. Mee alhugandu mi site in kiyaa enme rythi story..janaa keep it up?\nWow ❤❤❤… Maasha Allah mi part vx v v v reethi ???… Superb ???… This is one of the best story now ???… Curiously waiting for the next part ???… Keep up the good work jana ???…\nhey jana. assalaam alaikum. mashah afaaf sifa vanee jana aah. hahahaha.. n me varah intrestin part eh ingey.. hama kiya kiyaa indha nimijje. nimun kan ves neyngi. ? masha allah varah varah reethi mibai. varah gina dhuvas thakakah fahu mihaa intresting part eh kiyaalan\nmi libunee.. jazakallah\nrahumeh neii hiyy..


vnews - Foarigadha Resort Futsal League ovvai, Tourism Ministry in vaki mubaaraatheh baavvanee!\nފޯރިގަދަ ރިސޯޓް ފުޓްސަލް ލީގު އޮއްވައި، ޓޫރިޒަމް މިނިސްޓްރީން ވަކި މުބާރާތެއް!\nރިސޯޓް ފުޓްސަލް ލީގުގެ ތެރެއިން ---\nރިސޯޓުތަކުގެ އޮފް ސީޒަނާއި ދިމާކޮށް ގައުމީ ފެންވަރެއްގައި އިންޓަރ ރިސޯޓް ފުޓްސަލް މުބާރާތެއް ބޭއްވުމަށް މަސައްކަތްކުރަމުން އަންނަ ކަމަށް ޓޫރިޒަމް މިނިސްޓަރު އަލީ ވަހީދު ވިދާޅުވެއްޖެއެވެ.\nޓޫރިޒަމް މިނިސްޓްރީން ރިސޯޓް ފުޓްސަލް މުބާރާތް ބޭއްވުމަށް ނިންމާފައިވަނީ ޔޫތު، ސްޕޯޓްސް އެންޑް އެމްޕަވަމެންޓް މިނިސްޓްރީ އާއި ފުޓްބޯލް އެސޯސިއޭޝަން އޮފް މޯލްޑިވްސް ގުޅިގެންނެވެ. މީގެ ކުރިން އެފްއޭއެމުންވެސް ވަނީ މި މުބާރާތް ބޭއްވުމަށް މަސައްކަތްކޮށް، ނުބޭއްވިފައެވެ. އެފަހަރު މުބާރާތް ނުބޭއްވުނީ މުބާރާތުގައި ވާދަކުރުމަށް ދައްކަން ޖެހޭ ފީގެ އަގު ބޮޑުވުމުން، ރިސޯޓުތަކުގެ ތަރުހީބު ނުލިބުމުންނެވެ.\nމީގެ އިތުރުން މިނިސްޓްރީން ރިސޯޓް ފުޓްސަލް މުބާރާތެއް ބޭއްވުމަށް ތައްޔާރުވަމުން އަންނައިރު، މިހާރުވެސް ރިސޯޓުތަކުގެ މެދުގައި ފޯރިގަދަ ފުޓްސަލް މުބާރާތެއް ކަމަށްވާ ރިސޯޓް ފުޓްސަލް ލީގު އަންނަނީ ބާއްވަމުންނެވެ. އެގޮތުން މިއަހަރުގެ ލީގު ފަސް ޒޯނެއްގައި މާޗު މަހު ފެށުމަށް ވަނީ ހަމަޖެހިފައެވެ. ރިސޯޓް ފުޓްސަލް ލީގުގެ ކާމިޔާބު ހަތް މުބާރާތެއް މިހާތަނަށް ބާއްވާފައިވާއިރު މިއީ ރިސޯޓްތަކުގެ މެދުގައި ބާއްވާ އެންމެ އިންތިޒާމު ރަނގަޅު މުބާރާތް ކަމަށް ރިސޯޓްތަކުން ބުނެއެވެ. މިފަދަ ފޯރިގަދަ މުބާރާތެއް ބާއްވަމުން ދަނިކޮށް ސަރުކާރުގެ ދެ ވުޒާރާއަކުން މުބާރާތް ބޭއްވުމަށް މަސައްކަތް ކުރަމުންދާތީ ބަޔެއް ފަރާތްތަކުން ވަނީ ކަންބޮޑުވުން ފާޅުކޮށްފައެވެ. ސަރުކާރުގެ މިނިސްޓްރީތަކަކީ ވަކި މޭންޑޭޓެއް ކަނޑައަޅާފައިވާތަންތަނަށް ވާއިރު މި ގޮތައް މުބާރާތްތަކެއް ބޭއްވުމަކީ މިހާރު ވެސް ކާމިޔާބު ކަމާއި އެކު ބާއްވަމުން އަންނަ މުބާރާތްތަކަށް ލިބިގެންދާނެ ވަރަށް ބޮޑު ހީނަރުކަމެއް ކަމަށް އެ ފަރާތްތަކުން ބުނެއެވެ.\nމިއަދު ބޭއްވި ނޫސްވެރިންގެ ބައްދަލުވުމުގައި މިނިސްޓަރު އަލީ ވަހީދު ވިދާޅުވީ ޓޫރިޒަމް މިނިސްޓްރީގެ ފަރާތުން ސްޓޭކް ހޯލްޑަރ މިނިސްޓްރީތައް ކަމުގައިވާ ޔޫތު، ސްޕޯޓްސް އެންޑް އެމްޕަވަމެންޓް މިނިސްޓްރީ އާއި އަދި އެފްއޭއެމް އާއި ގުޅިގެން ގައުމީ ފެންވަރެއްގައި ރިސޯޓް ފުޓްސަލް މުބާރާތެއް ޖޫން 10 އިން ސެޕްޓެމްބަރު 10 އާއި ދޭތެރޭ ބޭއްވުމަށް މަސައްކަތް ކުރަމުން އަންނަ ކަމަށެވެ.\nޓޫރިޒަމް މިނިސްޓްރީގެ މި މުބާރާތް އިންތިޒާމުކުރާނީ އެފްއޭއެމުންނެވެ. މި މުބާރާތުގެ ހުރިހާ މެޗެއް ދައުލަތުގެ މީޑިއާ މެދުވެރިކޮށް ވަގުތުން ގެނެސްދިނުމަށް މަސައްކަތް ކުރަމުން އަންނަ ކަމަށް މިނިސްޓްރީން މައުލޫމާތުދެއެވެ.


7 ahara fahu Shabbir Kumkum Bhagiya in vaki vejje - AO News\n7 އަހަރަށް ފަހު ޝައްބީރް “ކުމްކުމް ބާގްޔާ” އިން ވަކިވެއްޖެ\n“ކުމްކުމް ބާގްޔާ” އިން ގިނަ ބައެއްގެ ލޯތްބާއި މަގުބޫލުކަން ހޯދާފައިވާ ޝައްބީރް އަހުލޫވާލިޔާ އެ ޑްރާމާ ދޫކޮށްލަން ނިންމައިފިއެވެ.\nމެދުކެނޑުމެއް ނެތި7އަހަރު ދުވަހު ”ރޮކް ސްޓަރ އަބީ” ގެ ރޯލުން ފެނިގެން ދިޔަ ޝައްބީރް މި ޑްރާމާ ދޫކޮށްލަން ނިންމީ ބޮޑެތި ދަރިންތަކެއްގެ ބައްޕައެއްގެ ރޯލު ކުޅެން ޖެހޭތީކަމަށް ބޭރުގެ މީޑިއާ ރިޕޯޓްތައް ވަނީ ބުނެފައެވެ. އަދި މިހާރު ޑްރާމާގެ ވާހަކައަށް ގެނެސްފައިވާ ބަދަލާއެކު އޭނާގެ ރޯލުވެސް ކުޑަކޮށްފައިވާކަމަށް ރިޕޯޓްތައްވަނީ ބުނެފައެވެ.\nޝައްބީރް މި ޑްރާމާއިން ވަކިވާ ސީދާ ސަބަބު ހާމަކޮށްފައި ނުވިނަމަވެސް އޭނާ ވަނީ ކުމްކުމް ބާގްޔާ” ދޫކޮށްލައި އެހެން ޝޯއަކާ ގުޅުނުކަން ޔާގީންކޮށްދީފައެވެ. ރިންދާވަން ކިޔާ ރަށެއްގައި ހިނގާ ލޯބީގެ ހާދިސާއެއް ދައްކުވައިދޭ “ޕިޔާރް ކާ ޕެހެލާ ނާމް ރާދާ މޯހަން” ކުޅުމަށް ޝައްބީރު މިހާރު ސޮއިކޮށްފައިވާއިރު އޭނާ ވަނީ “ކުމްކުމް ބާގްޔާ”އަކީ ހަމައެކަނި މާޒީވެފައިވާ އުފާވެރި ހަނދާން ތަކެއްކަމަށް ބުނެފައެވެ،\nކުމްކުމް ބާގްޔާ ދޫކޮށްލުމަކީ އެހާ ފަސޭހަކަމެއް ނޫންކަމަށް ޝައްބީރް ބުނެފައިވާއިރު އޭނާވަނީ ޝޯގެ ބަތަލާ ސްރީޖީ ޖާ އާއި ސަޕޯޓިން އެކްޓަރު އަރިޖީތު ތަނޭޖާ އާއި އޭނާގެ މެދުގައި ވަރަށް ޚާއްސަ ގުޅުންތަކެއް އުފެދިފައިވާކަމަށްވެސް ބުނެފައެވެ. އަދި އެމީހުން ދޫކޮށްލާފައި ދިއުން ވެސް ވީ ވަރަށް އުނދަގޫކަމަކަން ޝައްބީރް ވަނީ ފާހަގަކޮށްފައެވެ.\nކުމްކުމް ބާގްޔާޝައްބީރް އަހުލޫވާލިޔާ


SunOnline: #VAAHAKA: Ajalu - Part-7\nމުޙައްމަދު ޤާސިމް 24 Jun 2019, 12:55\nދޯނި ސަލާމަތް ކުރައްވާތޯ ދުޢާކޮށްލަ ކޮށްލާ ތިއްބާ، މެންދުރުން އެނބުރިފަހުން، އޮއިވަރު މަޑުވާން ފަށައިފިއެވެ. ބޭރު އޮއިވަރު ލިބިއްޖެއެވެ. އަމިއްލަ ހާލައިގެން ދޯންޏަށް ދުއްވައިގަނެވޭވަރު ވެއްޖެއެވެ. ވަގުތުން ދޯނީގެ މިޞްރާބު ބަދަލުކޮށްލައިފިއެވެ. ހިތް ނަގައި އަތްމައްޗަށް ލައިގެން ތިބި މީހުންގެ ހިތަށް، ކޮންމެވެސް ވަރެއްގެ ހަމަޖެހުމެއް ލިބިއްޖެއެވެ.\nއެތައް ހިސާބު ދުރަކަށް ދުއްވައި، ކޯރާ ފެޔަށް ޖެހި، ރަށާ ކައިރިކުރެވޭ ކަހަލަ އެހެން ދިމާއެއް ފެނޭތޯ ކެޔޮޅު އަހުމަދުދީދީ ދިޔައީ މަސައްކަތް ކުރަމުންނެވެ. އޭރު އަސުރުވެއްޖެއެވެ. މިހާރު އެ މީހުންގެ އެންމެ ބޮޑު ކަންބޮޑުވުމަކީ، އިރު އޮއްސޭންވާއިރަށް އެރަށު ފަޅަށް ނުވަދެވިދާނެތީ ކުރެވޭ ފިކުރެވެ.\n"ރަނގަޅު ދިމާއެއް ނުފެނޭދޯ!" އާދަނާ ގޮސް ހުންގާނުގައި ހުރި އަހުމަދުދީދީ ގާތު މަޑުކޮށްލިއެވެ. ދޯނީގައި ތިބި އެހެން މީހުންނެކޭ އެއްފަދައިން، އޭނާގެ ނަޒަރު ވެސް ހުއްޓިފައި ވަނީ، ކުރިމަތީގައި އޮތް ރަށާ ދިމާއަށެވެ. ފަޅަށް ވަދެވޭ ކަހަލަ ނެރެއް ފެނޭތޯ ބަލަނީއެވެ. ރަށުގެ ވަށައިގެން އޮތް ބިޔަ ފަރަށް މުގުރާ ބޮޑެތި ރާޅުތަކުގެ ސަބަބުން، މާ ބޮޑަށް ކައިރިކުރާކަށް ވެސް ނުކެރެއެވެ.\n"އާނ، ވަރަށް ކަންބޮޑުވާން ފަށައިފި. ރަނގަޅު ދިމާއެއް ނުފެނި މިހެން އުޅެނިކޮށް އިރު އޮއްސިއްޖެއްޔާ ދެން ނޭނގެ ހަދާނެ ގޮތެއްވެސް."\nއަހުމަދުދީދީއަކީ މިހައި ހިސާބަށް ކަންތައް ދިޔައިރު ވެސް، ވަރަށް ކެތްތެރިކަމާއި ސާބިތުކަމާއެކު ކޮންމެ ކަމަކާވެސް ކުރިމަތިލަމުން އައި މީހެކެވެ. އެހެންނަމަވެސް މިހާރު އޭނާގެ މޫނުމަތީން ވެސް ފެންނަނީ ކަންބޮޑުވުމުގެ ޢަލާމާތްތަކެވެ.\n"އޭ، އަހަންމައިދީ! އެއޮއް ދިމާއިން ރާޅު މުގުރާތަނެއް ނުފެނޭ!" ދޯނީގެ ކުނބު ކައިރީގައި ހުރި ރެކިފުތާ، އެ ދެ ރަށުން އުތުރަށް އޮތް ރަށަށް އިޝާރާތް ކުރިއެވެ.\nއުއްމީދު ކެނޑެމުން ދިޔަ އެންމެންގެ މޫނުމަތިން، އުއްމީދުގެ އަލިކަން ފެނުނެވެ. އަހުމަދުދީދީ އެންގީ ރިޔާ ފޮރޮޅައިލުމަށެވެ. ދަންމާނު އަތަށް އޮޅާލައިގެން، މަޅުތައްމަތީން އިންނަފަތްތައް މަތީން ފަރިތަކަމާއެކު އާދަނާ ދިރުނބާކޮޅަށް ދުއްވައިގަތެވެ. އިސާހިތަކު ރިޔާ ފުރޮޅާލައިފިއެވެ. ދަންމާނު ގެނެސް ދަންމާނުބުޅީގައި އަޅުވާލުމަށްފަހު، އަހުމަދުދީދީ އަތަށް ފޯރުކޮށްލައިފިއެވެ. އަހުމަދު ދީދީ ދަންމާނަށް ދޫޖައްސާލިއެވެ. ހުޝިޔާރުވެހުރެ، ދޯނި ނެރާ ދިމާއަށް ދީލާލައިފިއެވެ.\nނަސީބު ރަނގަޅުކަމުން، ވަރަށް ފަސޭހައިން ފަޅުތެރެއަށް ވަދެވިއްޖެއެވެ. ނެރުތެރެއަކު މާ ގަދަ އޮއިވަރެއް ނެތެވެ. އެ ނެރަކީ ބަޔަކު ކަނޑާފައި އޮތް ނެރަކަށްވުރެ ގާތީ، ގުދުރަތީ ގޮތުން އުފެދިފައި އޮތް ނެރަކާއެވެ. ފަޅަށް ވަދެ، މަޑުދުވެއްޔެއްގައި ރަށާ ދޯނި ކައިރިކުރަމުން ގެންދިޔައެވެ.\n"ހާދަ ފާޑަކަށް އޮތް ރަށެއް!" ހައްވާދިޔެ ރަށާ ދިމާއަށް ބަލަން އިނދެފައި އާދަނާގާތު ބުނެލިއެވެ.\n"ކުރިން ދިޔަ ރަށެކޭ ދާދި އެއްގޮތެއްނު." އާދަނާ ވެސް ހުރީ އެ ރަށާ ދިމާއަށް ބަލާށެވެ.\nމިއީ ވެސް ބިޔަ ރަށެކެވެ. ތަފާތު ގަސްތަކުން ފުރި ބާރުވެފައި އޮތް ރަށެކެވެ. މި ރަށުން ކޮންމެވެސް ވަރަކަށް ރުއްވެސް ފެންނާން ހުއްޓެވެ. ޖެހެމުން އަންނަ މަޑުމަޑު ވައިރޯޅިއާއެކު، އެ ރަށުގައި ހުރި ރުއްގަސްތައް އެ މީހުންނަށް ހަނާއަޅަމުން ގެންދެއެވެ. މަރުޙަބާގެ ނެށުމަކުން ނަށަމުން ގެންދެއެވެ.\nދޯނި ގޮސް ކައިރިކުރީ، ރަށުގެ ހޭޅިފަށުން މޫދަށް ލެނބިފައި އޮތް، ބިޔަ ގަހަކާ ދިމާއަށެވެ. ދޯނި އައްދޮށްކޮށް، އެ ގަހުގެ ގޮފިގަނޑެއްގައި ދިރުނބާކޮޅު ވާ އައްސައި، ފަސޭހައިން އެއްގަމަށް ފޭބޭނޭގޮތަށް ދޯނި އަޅާލައިފިއެވެ.\n"މިރަށަށް ވާނެ ފައިބަން." އަހުމަދުދީދީ ދޯނީގެ ދިރުނބާކޮޅަށް އަންނަމުން ބުނެލިއެވެ. "ފެންފޮދު ވެސް ހުސްވާން އުޅެނީ. ބޯފެންފޮދެއް ލިބުނަސް ކިހާ ރަނގަޅު."\n"މަށަކަށް ލާހިކެއްނޫން ފައިބާކަށް!" އަލިފުތާ ވަގުތުން ފަހަތަށް ޖެހުނެވެ.\n"މަށަށް ވެސް ފެންނަނީ މިރަށަށް ފައިބަން. އިރާދަކުރައްވައިގެން ރަނގަޅު ގޮތެއް ވެސް ވެދާނެއެއްނު." އަހުމަދުދީދީއާ ބައިވެރިވެލުމުގެ ގޮތުން އާދަނާ ބުންޏެވެ.\n"އާދަނާއަށް ކެރޭނެތަ މަށާއެކު ފައިބަން؟"\n"އާނ! ކެރިދާނެ!" އާދަނާ ބަލައިލީ ހައްވާދިޔެއާ ދިމާއަށެވެ. ހައްވާދިޔެ ބުނާ އެއްޗެއް ބަލައިލާން ބޭނުންވަނީ ކަންނޭނގެއެވެ.\nފެނުނު ހުވަފެނުގެ ބިރުވެރިކަން ހައްވާދިޔެގެ ހިތަށް ވަގުތުން ވެރިވެގެންފިއެވެ. އާދަނާ އެ ރަށަށް ފައިބާކަށް އޭނާގެ ހިތެއް ނޭދުނެވެ. ގޮތް ނޭނގޭ ރަށަކަށް ފައިބައިގެން އުޅެނިކޮށް، ކޮންމެ ފަދަ ކަމަކާ ވެސް ދިމާވެދާނެއެވެ. އާދަނާއަށް ދެރަގޮތެއް ވެއްޖެ ނަމަ، އޭނާގެ ދުވަސް ދިޔައީއެވެ. ދިރިހުއްޓާ މަރުވީއެވެ. ކަފުންކޮށް ވަޅު ވެސް ލީއެވެ. ހުއްޓުން އަރާފައި އޭނާއަށް އިނދެވުނީ އެހެންވެގެންނެވެ.\n"ހައްވާދިޔެގެ މައްސަލައެއް ނޯންނާނެ، ދޯ!" ހައްވާދިޔެއާ ދިމާއަށް ބަލައިލަމުން އަހުމަދުދީދީ ނިތް އަރުވައިލިއެވެ.\nހައްވާދިޔެ މަސައްކަތްކުރީ، ނޫނެކޭ ބުނުމަށް ޓަކައި ބޯ ހަލުވައިލާށެވެ. އެހެންނަމަވެސް އޭނާއަށް ބޯ ޖަހައިލެވުނީއެވެ. އަހުމަދުދީދީގެ ކުރިމަތީގައި، ދެކޮޅު ހެދުމުގެ ހިތްވަރު ނުލިބުނީއެވެ.\n"އަވަހަށް ހިނގާ އާދަނާ! އިރު އޮއްސުމުގެ ކުރީން އޮޑިއަށް އެރޭތޯ ބަލާންވާނެ!" އާދަނާގެ އަތުގައި ހިފައިގެން އަހުމަދުދީދީ އޮޑިން ފައިބައިފިއެވެ. އާދަނާ ފޭބީ ފައިބާހިތަކުން ނޫނެވެ. ހައްވާދިޔެ އެ އިނީ ވަރަށް ބޮޑަށް ކަންބޮޑުވެ، ހާސްވެފައިކަން އޭނާއަށް އެނގެއެވެ. ހައްވާދިޔެ ދެރަވާ ކަހަލަ ކަމެއް ކުރުމަކީ، އާދަނާއަށް ފަސޭހަކަމެއް ނޫނެވެ. އޭނާ ބޭނުންވަނީ ހައްވާދިޔެ އަބަދުވެސް ހިނިތުންވެފައި ހުންނާށެވެ. އުފަލުގައި އުޅޭށެވެ. އެހެންނަމަވެސް އަހުމަދުދީދީގެ ކުރިމަތީގައި، ދެކޮޅުހަދާހައި ހިތްވަރެއް ވެސް ނުލިބުނެވެ.\nދޯނިން ފައިބައިގެން އަހުމަދުދީދީގެ ފަހަތުން އާދަނާ ހިނގައިގަތެވެ. ހައްވާދިޔެ އިނީ ކަޅިޖަހާނުލައި، އާދަނާއާ ދިމާއަށް ބަލާށެވެ. ބިރުވެރިކަމާއި ކަންބޮޑުވުމާއި ހާސްކަމުގެ ތެރޭގައި، ރަނގަޅަށް ހައްޔަރުވެފައެވެ. އޭނާގެ ހިތް ބާރަށް ތެޅެމުން ދެއެވެ. އާދަނާއަށް ދެރަގޮތެއް ދިމާނުވެ، ސަލާމަތުން އެނބުރި އާދެވޭތޯ ހިތާހިތުން ދުޢާކުރަމުން ގެންދިޔައެވެ. އެ ވަގުތު ހައްވާދިޔެގެ ހިތުގެ އަޑު އާދަނާއަށް އިވޭ ނަމަ، ހަމަގައިމު ވެސް އާދަނާއަށް، އެ ގޮތަށް ދާކަށް ފަސޭހައެއް ނުވާނެއެވެ.\nއަހުމަދުދީދީއާއި އާދަނާ ހިނގަމުން ދިޔައީ، ގޮނޑުދޮށުން ރާޅުފެނަށްވުރެ އެއްގަމުންނެވެ. ރަށުގެ އުތުރު ފަރާތާވީ ކޮޅަށެވެ. ގޮނޑުދޮށުގައި އޮތް މުށިކުލައިގެ ހިމުން ވެލިގަނޑު މަތީގައެވެ. ރަށަކީ ފަސްގަނޑު އިންތިހާއަށް އުސް ރަށެކެވެ. އެ މީހުން ހިނގަމުން ދިޔައީ، ފަސޭހައިން އެއްގަމަށް އެރޭނެ ކަހަލަ މަގެއް ފެނޭތޯ ބަލަމުންނެވެ.\nވަކިހިސާބަކަށް ދިޔަތަނާ ތަންކޮޅެއް ދުރުން، ރުކެއް ފެނިއްޖެއެވެ. އެ ދެ މީހުން ބާރުބާރަށް އެ ދިމާއަށް ހިނގައިގަތެވެ. ކައިރިއަށް ގޮސް ބެލިއިރު، އެއީ މަތިވަރު ހުސްވެފައިވާ ރުކެކެވެ. ގޮނބޮޅިއެއްހައި މިންވަރު ވެސް ނެތެވެ. ލިބުނު މާޔޫސްކަމާއެކު، އެނބުރި އައިކޮޅަށް ހިނގައިގަންނާން ފިޔަވަޅެއް އެޅިތަނާ، އާދަނާގެ ލޮލުގައި އަޅައިގަތީ، ރުކާ މާދުރުނޫން ހިސާބެއްގައި ދުވެފައި އޮތް ވެލެކެވެ.\n"އެ ވެލުން އެ ފެންނަނީ ކޯއްޗެއް؟" ވެލުގައި އަޅާފައި އޮތް އަނބަކަށްވުރެ ތަންކޮޅެއް ބޮޑު، ރަތްކުލައިގެ މޭވާއެއް ފާޑުގެ އެއްޗަކަށް އާދަނާ އިޝާރާތްކުރިއެވެ.\n"ހިނގާ ބަލައިލަމާ!" އަހުމަދުދީދީ އެ އާދިމާއަށް ހިނގައިގަތެވެ. "ފާޑެއްގެ މޭވާއެއް ދޯ!"\nއެ އެވެލުގައި އެ ވައްތަރުގެ މޭވާ ވަރަށް ގިނައިން އަޅާފައި ހުއްޓެވެ. ޅަ އެއްޗެހި ހުރީ ފެހި ކުލައިގައެވެ. ރަތްކުލަ އަރަނީ ދޮންވެ ފައްކާވީމައެވެ.\nއާދަނާ އެވެލުން މޭވާއެއް ބިނދެލައިފިއެވެ. އިރުކޮޅަކު ބަލަން ހުރެފައި، ރަހަ ބަލައިލުމުގެ ގޮތުން ދަތުން އެތިކޮޅެއް ނަޓައި ހަފާލައިފިއެވެ. މަޑުމަޑު ހުތް ފޮނިރަހައެއް ހުރި، ވަރަށް މީރު މޭވާކެވެ. އަހުމަދުދީދީ ވެސް މޭވާއެއް ބިނދެލައިފިއެވެ. ދެ މީހުން ދެ އެތި ކާލައިގެން، ދެ މީހުންގެ އުނގު ފުރައި މޭވާ ބިނދެގެން، ދޯންޏާ ދިމާއަށް ހިނގައިގެންފިއެވެ.\nއާދަނާ އަންނަތަން ފެނިފައި، ހައްވާދިޔެއަށް ލިބުނީ ވަރަށް ބޮޑު ހިތްހަމަޖެހުމެކެވެ. ތެޅިތެޅި އޮތް ހިތަށް ފިނިކަން ލިބުނެވެ. ދެބައިކުޅަ އެއްބައި މަރުވެފައި އިންދާ ދިރުން ލިބުނު ކަހަލައެވެ. ބޭއިޚުތިޔާރުގައި، ފުންމައިގެން ތެދުވެވުނެވެ.\n"އެ އޮތް އަންނަނީ އެ މީހުން." ހައްވާދިޔެއަށް ބާރަށް ބުނެވުނެވެ. އޭނާގެ އަޑަށް އެންމެންނަށް އެއްފަހަރާ ކަހަލަ ގޮތަކަށް އެ ދިމާއަށް ބަލައިލެވުނެވެ. ހައްވާދިޔެއަށް ލިބިފައިވާ އުފާވެރިކަން، ދޯނީގެ އެހެން މީހުންނަށް ވެސް ފާހަގަކުރެވުނެވެ.\n"ވަރަށް މީރު މޭވާއެއް މިހިރީ." ގެނައި މޭވާތައް ދޯނީގެ މަޅުމައްޗަށް، އަޅައިލަމުން އާދަނާ ބުނެލިއެވެ.\n"ރަށުތެރެއަށް އެރޭގޮތްވިތަ؟" އަލިބެއްޔާ އަހައިލިއެވެ.\n"އެ ކަމެއް ނުވި. ދޯ އާދަނާ! އިރު އޮއްސޭތީ މާ ދުރަށް ދާން ނުކެރިގެން މިއައީ."\n"އާނ، ގުންޑޮޅި އުސްކަމުން އެ ކަމެއް ނުވި." އާދަނާ އައިސް ހައްވާދިޔެއަށް މޭވާއެއް ދިއްކޮށްލިއެވެ. "ކައިލަބަލަ! ވަރަށް މީރު އެއްޗެއް!"\nގެނައި މޭވާތައް ދޯނީގެ އެންމެންނަށް ބަހައިލައިފިއެވެ. ކޮންމެ މީހަކަށް ވެސް، އެ މޭވާ ވީ، ވަރަށް މީރު އެއްޗަކަށެވެ. އެއީ މީގެ ކުރިން އެއިން އެކަކު ވެސް، ކޭ ބާވަތަކު މޭވާއެއް ނޫނެވެ. ކިޔާ ނަމެއް އެނގޭ މީހަކު ވެސް ނެތެވެ.\nއިރު އޮއްސި އަނދިރި ވެއްޖެއެވެ. އެހެންކަމުން އެންމެން ވެސް ގަސްދުކުރީ ނަމާދުކޮށް، ކައިގެން ނިދާލުމަށެވެ. މާދަމާ ހެނދުނު ތެދުވެ، ރަށް ވަށައިގެން ދުއްވައި، މީހެއްގެ ނުވަތަ ބަޔެއްގެ ހިލަމެއްވޭތޯ މަސައްކަތް ފެށުމަށް ޓަކައެވެ. މި ރޭ ދެން ކުރެވޭނެ އިތުރުކަމެއް ވެސް ނެތީމައެވެ.


Aarashu massala: Raees Yameen ge dhifaau gai 18 hekkeh hushahalhaifi - vNews.mv\nއާރަށު މައްސަލަ: ރައީސް ޔާމީންގެ ދިފާއުގައި 18 ހެއްކެއް ހުށަހަޅައިފި\nފާތިމަތު ނަހުދާ ފާއިޒް 31 March 2022, 12:20\nވ. އާރަށް ކުއްޔަށް ދޫކޮށްގެން ރިޝްވަތުގެ ގޮތުގައި ފައިސާ ނަގައި، އެ ފައިސާ ލޯންޑަރ ކުރިކަމަށް ތުހުމަތުކޮށް ކުރީގެ ރައީސް އަދި އިދިކޮޅު ލީޑަރ އަބްދުﷲ ޔާމީންގެ މައްޗަށް އުފުލާފައިވާ ދައުވާތަކާއި ގުޅިގެން އެމަނިކުފާނުގެ ފަރާތްޕުޅުން 18 ދިފާއީ ހެއްކެއް ހުށަހަޅައިފިއެވެ.\nރައީސް ޔާމީންގެ މައްޗަށް ދައުވާ އުފުލާފައިވަނީ މިނިސްޓްރީ އޮފް ޓުއަރިޒަމް އާއި މޯލްޑިވްސް މާރކެޓިންގ އެންޑް ޕަބްލިކް ރިލޭޝަން ކޯޕަރޭޝަން (އެމްއެމްޕީއާރްސީ) މެދުވެރިކޮށް ޓުއަރިސްޓް ރިޒޯޓް ތަރައްގީކުރުމަށް ވ.އާރަށް ކުއްޔަށް ދޫކުރުމުގެ މުއާމަލާތުގެ ތެރެއިން މަގާމުގެ ނުފޫޒު ބޭނުންކޮށްގެން ރިޝްވަތުގެ ގޮތުގައި އެއްމިލިއަން ޔޫއެސް ޑޮލަރ ނަގައި ލޯންޑަރ ކޮށްފައިވާކަމަށް ތުހުމަތު ކުރެވޭ މައްސަލާގައެވެ.\nކްރިމިނަލް ކޯޓުގައި މިއަދު ކުރިއަށް ދިޔަ އެމައްސަލައިގެ އަޑުއެހުމުގައި ރައީސް ޔާމީންގެ ފަރާތްޕުޅުން ހުށަހަޅާފައިވަނީ ހަތް ޝަފަހީ ހެކިންނާއި 11 ކިތާބީ ހެކިންނެވެ. ހެކިތަކުގެ ތަފްސީލު ކުރިން ކޯޓަށް ހުށަހަޅާފައިވާތީއާއި ވަގުތު ސަލާމަތްކުރުމަށްޓަކައި ހެކިތަކުގެ ތަފްސީލެއް މިއަދު ނުދެއެވެ.\nޑޮލަރު ވިއްކިކަމުގެ ލިޔުމެއް ހެކީގެ ގޮތުގައި ހުށަހަޅާފައިވާއިރު، އެ މުއާމަލާތް ހިނގާފައިވާ ވަކި ތާރީހެއް ނެތް ކަމަށް ބުނެ ދައުލަތުން ވަނީ ރައީސް ޔާމީންގެ ފަރާތްޕުޅުން ހުށަހަޅުއްވާފައިވާ ކިތާބީ ހެއްކަކާ ގުޅޭ ގޮތުން ސުވާލު އުފައްދާފައެވެ.\nއެކަމާއި ގުޅިގެން ރައީސް ޔާމީންގެ ފަރާތްޕުޅުން ވިދާޅުވީ އެއީ މިމައްސަލައާއި ގުޅުންހުރި މުއާމަލާތެއް ކަމަށާއި، އޭގައި ތާރީހެއް ނެތިގެން ސައްހަ ނުވާން ޖެހޭ ސަބަބެއް ނެތް ކަމަށެވެ.\nމައްސަލާގައި ދެން އޮތީ މަދަނީ މިންގަނޑުން މައްސަލަ ކުރިއަށް ގެންދެވޭނެތޯ ގޮތެއް ކަނޑައެޅުން ކަމަށްވާއިރު، ހެކިތަކާ ގުޅޭ ގޮތުން ވާހަކަދެއްކުމަށް ވަކިން އަޑުއެހުމެއް ބާއްވައިދިނުމަށްވެސް ރައީސް ޔާމީންގެ ފަރާތްޕުޅުން ވަނީ އެދިވަޑައިގެންފައެވެ.\nމީގެއިތުރުން، މައްސަލައިގެ އަޑުއެހުންތައް ކުރިއަށް ގެންދިއުން ރައްކާތެރީ ޝަރީއަތް ލައިވްކޮށްގެންކަމަށް ރައީސް ޔާމީން ވަނީ ވިދާޅުވެފައެވެ. މައްސަލައިގެ އަޑުއެހުންތައް ފެށުނީއްސުރެ ރައީސް ޔާމީންގެ ފަރާތްޕުޅުން ވަނީ އެކިފަހަރުމަތީން ޝަރީއަތް ލައިވްކުރުމަށް އެދިވަޑައިގެންފައެވެ.\nއެކަމާއި ގުޅިގެން އިސް ގާޟީ އަހުމަދު ޝަކީލް ވަނީ މައްސަލައިގެ އިބްތިދާއީ އަޑުއެހުންތައް ނިމި ޝަރީއަތުގެ މަރުހަލާ ފެށޭއިރު ލައިވްކުރުމުގެ އިންތިޒާމްތައް ހަމަޖެއްސޭތޯ ބައްލަވާނެ ކަމަށް މީގެކުރިން ވިދާޅުވެފައެވެ.\nނަމަވެސް، އެއިންތިޒާމް އަދިވެސް ހަމަނުޖެއްސޭ ކަމަށާއި، މަދަނީ މިންގަނޑުން މައްސަލަ ކުރިއަށް ގެންދެވޭ ނަމަ، ޝަރީއަތުގެ އަޑުއެހުންތައް ފެށޭއިރު ލައިވް ކުރެވިގެންދާނެ ކަމަށް އުއްމީދުކުރައްވާ ކަމަށް ގާޟީ ވިދާޅުވިއެވެ.\nމި މައްސަލައިގެ އިތުރު އަޑުއެހުމެއް އޭޕްރިލް މަހުގެ 11 ވަނަ ދުވަހަށް ވަނީ ތާވަލްކޮށްފައެވެ.\nކްރިމިނަލް ކޯޓު ޤާނޫނީ ރާއްޖެ ރައީސް ޔާމީން


Veterans Cup:2vana buruge furathama matchun Valencia ah molheh | Mihaaru\nދިވެހި ސިފައިންގެ ކްލަބްގެ ދެ ކުޅުންތެރިއަކު ކައިރިން ވެލެންސިއާގެ އިއްސޭ (ކ) ބޯޅަ ހިފައިގެންދަނީ.-- ފޮޓޯ: ނިޝާން އަލީ/މިހާރު\nވެޓެރަންސް ކަޕް: ދެ ވަނަ ބުރުގެ ފުރަތަމަ މެޗުން ވެލެންސިއާ އަށް މޮޅެއް\n21 ޖޫން 2016 - 20:00\nވެޓެރަންސް ކަޕްގެ ދެ ވަނަ ބުރުގެ ފުރަތަމަ މެޗުން މިއަދު ދިވެހި ސިފައިންގެ ކްލަބް އަތުން 1-0 އިން ކްލަބް ވެލެންސިއާ މޮޅުވެއްޖެ އެވެ.\nމި މޮޅާ އެކު ވެެލެންސިއާ އަށް ވަނީ މުބާރާތުގެ ސެމީ ފައިނަލުގެ ފުރުސަތު ބޮޑުވެފަ އެވެ. އެއީ ގްރޫޕްގައި ދެން އޮތް ބީޖީ ސްޕޯޓްސް މެޗުން ސެމީ އަށް ދިއުމަށް ވެލެންސިއާ އަށް ބޭނުންވަނީ މަދުވެގެން ޕޮއިންޓެކެވެ.\nޓާފް އެއް ނަންބަރު ދަނޑުގައި މިއަދު ހަވީރު ކުޅުނު މެޗުގައި ސިފައިން އަތުން ވެލެންސިއާ މޮޅުކޮށްދިން ލަނޑު ޖެހީ، 2008 ވަަނަ އަހަރުގެ ސާފް ޗެމްޕިއަންޝިޕް ރާއްޖެ އިން ކާމިޔާބުކުރިއިރު މޮޅު ކުޅުމެއް ދެއްކި މިޑްފީލްޑަރު އިސްމާއިލް މުހައްމަދު (އިއްސޭ) އެވެ. މެޗުގެ މޮޅު ކުޅުންތެރިއާގެ މަގާމު ލިބުނީ ވެސް އޭނާ އަށެވެ.\nމި މެޗުގެ 45 އަހަރުން މަތީގެ އެންމެ މޮޅު ކުޅުންތެރިއަކަށް ހޮވުނީ ސިފައިންގެ މުހައްމަދު ރަޝީދެވެ.\nމުބާރާތުގައި މާދަމާ ހަވީރު ކުޅޭނީ ގްރޫޕް ބީގެ މެޗެކެވެ. ބައްދަލުކުރާނީ ނިއު ރޭޑިއަންޓާއި މާޒިޔާ ސްޕޯޓްސް އެވެ. މެޗު ފަށާނީ ހަވީރު 4:30 ގަ އެވެ.\nވެޓެރަންސް ކަޕަކީ ކޮންމެ ރޯދަމަހަކާ ދިމާކޮށް، ކުރީގެ ކުޅުންތެރިންނަށް ހާއްސަ ކޮށްގެން ބާއްވާ މުބާރާތެކެވެ. މި މުބާރާތް މި ފަހަރު އިންތިޒާމްކުރަނީ މޯލްޑިވްސް ސޮކަ މޭޓްސް އިންނެވެ. މި މުބާރާތުގެ އެންމެ ކާމިޔާބު ޓީމަކީ ވެލެންސިއާ އެވެ. އެ ޓީމު ވަނީ ހަތަރު ފަހަރު މުބާރާތް ކާމިޔާބު ކޮށްފަ އެވެ.\nއިތުރު ލިޔުންތައް ކްލަބް ވެލެންސިއާ ވެޓަރަންސް ކަޕް ދިވެހި ސިފައިންގެ ކްލަބު


ސްރީ ލަންކާގެ ޢާންމު އިންތިޚާބުގައި ރާޖަޕަކްސަ ޢާއިލާއަށް އުފާވެރިކަން ސްރީ ލަންކާގެ ޢާންމު އިންތިޚާބުގައި ރާޖަޕަކްސަ ޢާއިލާއަށް އުފާވެރިކަން\nސްރީ ލަންކާގެ ބޮޑުވަޒީރު މަހިންދަ ރާޖަޕަކްސަ - ފޮޓޯ: ރޮއިޓަރސް\nސްރީ ލަންކާގެ ވެރިކަންކުރާ ޕާޓީކަމަށްވާ ސްރީ ލަންކާ ޕޮޑުޖަނަ ޕެރަމުނަ، އެސްއެލްޕީޕީ އެ ޤައުމުގައި ބޭއްވި ޢާންމު އިންތިޚާބު ބޮޑު ތަފާތަކުން ކާމިޔާބުކުރާނެކަން ކަށަވަރުވެއްޖެއެވެ.\nއެސްއެލްޕީޕީން ޢާންމު އިންތިޚާބު ކާމިޔާބުކޮށްފައިވާކަން އެ ޤައުމުގެ ރައީސް ގޮތަބަޔަ ރާޖަޕަކްސަވަނީ އިޢުލާންކުރައްވައިފައެވެ. އެ ޕާޓީން ޢާންމު އިންތިޚާބު ކާމިޔާބުކުރުމުން ސްރީ ލަންކާގެ ބޮޑުވަޒީރުގެ މަޤާމާ ޙަވާލުވެވަޑައިގަންނަވާނީ ގޮތަބަޔަގެ ބޭބޭފުޅު އަދި އެ ޤައުމުގެ ކުރީގެ ރައީސް މަހިންދަ ރާޖަޕަކްސައެވެ. 2019ވަނަ އަހަރުގެ ނޮވެންބަރު މަހުން ފެށިގެން އެ މަޤާމުގައި ހުންނެވީ މަހިންދައެވެ.\nބޮޑުވަޒީރު މަހިންދަގެ ދަރިކަލުން ނަމާލު ރަޖަޕަކްސަވެސް ޤާނޫނުހަދާ މަޖިލީހުގެ ގޮނޑިއެއްވަނީ ކާމިޔާބުކުރައްވައިފައެވެ. އޭނާ ގޮނޑި ކާމިޔާބުކުރެއްވީ ރެކޯޑު ޢަދަދަކަށް ވޯޓު ހޯއްދަވައިގެންނެވެ. މަހިންދައާއި ނަމާލުގެ އިތުރުންވެސް ރާޖަޕަކްސަ ޢާއިލާގެ ބައެއް ބޭފުޅުންވަނީ ޢާންމު އިންތިޚާބުގައި ވާދަކުރައްވައިފައެވެ، ނަމަވެސް އެ ބޭފުޅުން ގޮނޑި ކާމިޔާބުކުރެއްވިކަން އަދި ކަށަވަރުވެފައެއް ނުވެއެވެ.\nސްރީ ލަންކާގެ ކުރީގެ ރައީސް މައިތިރިޕާލާ ސިރިސޭނާވެސްވަނީ ޤާނޫނުހަދާ މަޖިލީހުގެ ގޮނޑިއެއް ކާމިޔާބުކުރައްވައިފައެވެ. ނަމަވެސް 42 އަހަރަށްފަހު ފުރަތަމަ ފަހަރަށް ސްރީ ލަންކާގެ ކުރީގެ ބޮޑުވަޒީރު ރަނިލް ވިކުރަމަސިންހަގެ ގޮނޑިވަނީ ގެއްލިފައެވެ.\nސްރީ ލަންކާގެ ޢާންމު އިންތިޚާބުގެ ރަސްމީ ނަތީޖާ އިޢުލާންކުރާނީ ހުކުރު ދުވަހުއެވެ. ބެލެވޭ ގޮތުގައި ޤާނޫނުހަދާ މަޖިލީހުގެ ތިންބައިކުޅަ ދެބައި ގޮނޑި އެސްއެލްޕީޕީން ކާމިޔާބުކުރާނެއެވެ.


Ooredoo ah 545 million rufiyaa ge faaidhaa eh libi, hissaa aka...\nއުރީދޫއަށް 545 މިލިޔަން ރުފިޔާގެ ފައިދާ ލިބި، ހިއްސާއަށް 3.22ރ ބަހަން ނިންމައިފި\nހިއްސާއަކަށް 3.22ރ. ބަހަން ވަނީ ނިންމާފައި\nކ. މާލެ3މާރޗް 2019 | އާދީއްތަ 23:02 2,552\nއުރީދޫ މޯލްޑިވްސްގެ އަހަރީ އާންމު ޖަލްސާ - ރާއްޖެއެމްވީ\nއުރީދޫއަށް ސާފު ފައިދާގެ ގޮތުގައި 2018 ވަނަ އަހަރު 545 މިލިޔަން ރުފިޔާ ލިބިއްޖެއެވެ.\nއުރީދޫއަށް ލިބިފައިވާ ފައިދާއިން ހިއްސާދާރުންގެ މެދުގައި 88 ޕަސެންޓް ބަހަން ވަނީ ހަމަޖެހިފައެވެ. އަދި އުރީދޫ އަށް މިދިޔަ އަހަރު ލިބުނު ފައިދާގެ ތެރެއިން ކޮންމެ ހިއްސާއަކަށް 3.22ރ. ބަހަން އާދިއްތަ ދުވަހުގެރޭ ވަނީ އެ ކުންފުނީގެ އަހަރީ އާންމު ޖަލްސާގައި ފާސްކޮށްފައެވެ.\nއެގޮތުން އެ ކުންފުނީގެ ހިއްސާގެ 9.1 ޕަސެންޓް އާންމުންނަށް ބެހުމަށް ވަނީ ނިންމާފައެވެ. ބާކީ އޮތް 90.9 ޕަސެންޓަކީ އުރީދޫގެ މައި ކުންފުނި، ވަތަނިއްޔާ އިންޓަނޭޝަނަލް އެފް ޒެޑް- އެލް އެލް ސީގެ ހިއްސާ އެވެ.\nދަރުބާރުގޭގައި ބޭއްވި އުރީދޫގެ އަހަރީ އާއްމު ޖަލްސާއަށް 109 ހިއްސާދާރުން ހާޒިރުވެފައިވާއިރު، ޕްރޮކްސީ ހިފައިގެން ހިއްސާދާރުން ތަމްސީލް ކުރުމަށް 48 ފަރާތަކުން ވަނީ ހާޒިރުވެފައެވެ. އެހެންކަމުން ޖުމްލަ 157 ހިއްސާދާރުންނާއި އެކީ ކުރިއަށްގެންދިޔަ އަހަރީ އާންމު ޖަލްސާގައި ކުންފުނީ އޮޑިޓް ކުރުމަށް ހިއްސާދާރުންގެ ތާއީދާއެކު ވަނީ ކޭޕީއެމްޖީ އައްޔަން ކޮށްފައެވެ. މިއީ ފާއިތުވި ދެ އަހަރުގައި ވެސް އެކުންފުނި އޮޑިޓްކޮށްފައިވާ ފަރާތެވެ.\nކުންފުނީގެ ހިއްސާދާރުންނާއު ކަސްޓަމަރުންނަަށް ދެމެހެއްޓެނިވި ގޮތެއްގައި ފޯރުކޮށްދެވޭ ނަފާއާއި ޚިދުމަތުގެ ސަބަބުން 2018 ވަނަ އަހަރު އެކުންފުނީގެ އާމްދަނި ވަނީ6އިންސައްތަ ކުރިއަރާފައެވެ.\nސާފު ފާއިދާގެ ނިސްބަތް ވަނީ 2017 ވަނަ އަހަރު ހާސިލްވި 31.5 އިން 27.9 އަށް ދަށަށް ގޮސްފައެވެ. މީގެ ސަބަބަކީ އުރީދޫގެ ސަބްސިޑަރީ ކުންފުނި ، ވާފް ޓެލެކޮމް އިންޓަރނޭޗަނަލް ޕްރައިވެޓް ލިމިޑެޓްގެ އިންޓޭޖިބަލް އެސެޓްތަކުގެ އިމްޕެއަރމަންޓްގެ ގޮތުގައި 354 މިލިއަން ރުފިޔާ 2018 ވަނަ އަހަރުގެ ފައިދާއިން އުނިވެފައިވާތީއެވެ.\n2018 ވަނަ އަހަރު ކުންފުނީގެ އާމްދަނީ ވަނީ 107 މިލިއަން ރުފިޔާއަށް އިތުރުވެފައެވެ. މީގެ މައިގަނޑު ސަބަބަކީ ކަސްޓަމަރުން އިތުރުވުމާއި، ކަސްޓަމަރުންގެ ބޭނުންތަކަށް ބިނާކޮށް ތަފާތު ގިނަ އައު ޚިދުމަތްތައް ތަޢާރަފް ކުރުމެވެ.\nއަދި މިދިޔަ އަހަރު ކުންފުނީގެ ކެޕިޓަލް ޚަރަދު އުނިކުރުމަށް ފަހު ކުންފުނީގެ މަސައްކަތުން ލިބޭ ފައިސާގެ ގޮތުގައި 424 މިލިއަން ރުފިޔާ ލިބިފައިވެއެވެ.\n2017 ވަނަ އަހަރު ލިބުނު ފައިދާގެ ތެރެއިން ކޮންމެ ހިއްސާއަކަށް 3.20ރ ވަނީ ބަހާފައެވެ.\n2018 ވަނަ އަހަރު އުރީދޫގެ ކަސްޓަމަރުންގެ އަދަދު ވަނީ 440,00 އަށް އިތުރުވެފައެވެ. ފާއިތުވި5އަހަރުގެ ތެރޭގައި ހިދުމަތް ހޯދާ ފަރާތްތަކުގެ އަދަދު އެވަރެޖް ގޮތެއްގައި އަހަރަކު 12.4 އިންސައްތަ އިތުރުވެފައިވެއެވެ.


Noosveriaa ah binaakuranivi faadu vidhaaluvaasheve! - vNews.mv\nނޫސްވެރިއާއަށް ބިނާކުރަނިވި ފާޑުވިދާޅުވާށެވެ!\nޖާދުﷲ ސައީދު Male' | 21 April 2020, 00:35\nކޮވިޑް-19 އާއި ގުޅިގެން ނޫސްވެރިއާއަށް ފާޑުވިދާޅުވާށެވެ. ނޫސްވެރީންނަކީ ތިބޭފުުޅުންގެ ފާޑުވިދާޅުވުންތަކުންވެސް ތިބޭފުޅުންގެ ޙައްޤަށްޓަކައި ޤުރުބާންވެ ވަޑައިގަންނަވަން ތިއްބެވި ބޭފުޅުންކަން ހަނދުމަފުޅު ބަހައްޓަވާށެވެ.\nނޫސްވެރީންނަށް ބިނާކުރަނިވި ގޮތުގައި ފާޑުވިދާޅުވުމަކީ ފާޑުވިދާޅުވާ ފަރާތުގެ ޙައްޤުގައި އެހެން ބޭފުޅުންވެސް ތާއީދުކޮށްދެއްވާނެ ކަމެކެވެ. ނަމަވެސްް ނޫސްވެރީންގެ ޙައްޤުތަކަށް ހުރަސްއެޅޭގޮތަށް ބަސްފުޅު ވިދާޅުނުވާށެވެ.\nނޫސްވެރީންނަށް ފާޑުވިދާޅުވާއިރު ނޫސްވެރީންގެ ފެންވަރާމެދު ނުވަތަ ނޫސްވެރިއާ ގެނެސްދޭ މަޢުލޫމާތުގެ ޞައްޙަކަން ފާޑުވިދާޅުވާ ފަރާތަށް އެނގިވަޑައިގެންފައިވާ ގޮތަކާއިމެދު މީހަކު ސުވާލެއް ކޮށްފާނެކަމަށް ދެކިވަޑައިނުގަންނަވަންތޯއެވެ.\nމިއަދު ދިވެހިރާއްޖޭގައިވެސް ނޫސްވެރިކަމާއި ޢާންމު ބައެއް ފަރާތްތަކާއި ދެމެދުގައި އާދަޔާޚިލާފު ނުތަނަވަސްކަމެއް އުފެދުމުގެ ބިރާއި ކުރިމަތިލާން މިވަނީ ޖެހިފައެވެ. ދުނިޔޭގެ ބައެއް ލީޑަރުންގެ ފަރާތުން މީޑިއާތަކަށް އަންނަ ޙަމަލާތަކުގެ ޝިކާރައަކަށް މީޑިއާ ހެދުމަށް ބަޔަކު މަސައްކަތް ކުރާކަމުގެ އިޝާރާތްތަކާ އެކުގައެވެ. މީޑިއާތައް ހަނުކޮށްލުމަށް މަސައްކަތްކުރާ ސިޔާސީ ކުދީންކޮޅެއްގެ ޝިކާރަވެރި ޖަންގައްޔަކަށް މީޑިއާތައް ލުމުގެ ވިސްނުމެއް އޮތަކަހަލަ މާޙައުލެއްގައެވެ. އެމެރިކާގެ ރައީސް ޑޮނަލްޑް ޓްރަމްޕުގެ ރިޔާސީ ކެމްޕޭންގައި އެންމެ މަޤުބޫލުވި ނޫސްވެރިކަން، ވެރިކަން ލިބިވަޑައިގަތީމާ ފޭކް ނިއުސްއަކަށް ވީތަންވެސް ތިބޭފުޅުންވާނީ ދެކިވަޑައިގެންފައެވެ.\nފާއިތުވި 12 ނުވަތަ 15 ވަރަކަށް އަހަރަކީ މަދަނީ ނޫސްވެރީންނަށް ވަރަށް ގިނަ ގޮންޖެހުންތައް ގެނުވައިފައިވާ އަހަރުތަކެކެވެ. މީޑިއާއެއް ހިންދެމިލާއިރަށް ކޮންމެވެސް ގޮތަކުން ކަކޫމައްޗަށް ތިރިކުރުމުގެެ ގޮތުން ސޯޝަލް މީޑިއާ އެކްޓިވިސްޓުންނަށް ބާރުލިބޭފަދަ ބަހުރުވަތައް ޒިންމާދާރު ފަރާތްތަކުންވެސް ދައްކާކަހަލައެވެ. އަދި އެއީ ހަމައެކަނި ބިރު ދެއްކުމުގެ ނުވަތަ ހުރަސްތަކެއް ކުރިމަތިކޮށްފާނެ ކަމުގެ އިންޒާރެއްނޫނެވެ. ސީދާ ތަންފީޒީ ބަޔާންތައްވެސް އެކަމާގުޅުވައި ނިކުންނަނީއެވެ.\nދުނިޔޭގެ އެކި ކަންކޮޅުތަކުގައި ނޫސްވެރީންނަށް ދެމުންދާ ގިނަ ޙަމަލާތަކަކީ ވަކިބަޔަކު އެމީހުންގެ މަޞްލަޙަތު ޙިމާޔަތް ކުރުމަށްޓަކައި ކުރާ ކަންކަމެވެ. އެއީ ނޫސްވެރިކަން ޤައުމީފެންވަރެއްގައި އޮތުމުގެ ސަބަބުންް ބައެއްގެ މެދުގައި އޮންނަ ޣައިރު ތަހުޒީބު ޢަމަލުތަކާ ސިފަތައް ބޭޒާރުވެދާނެކަމުގެ ބިރު އޮތުމުންނެވެ.\n2018 ވަނަ އަހަރުގެ ޖޫންމަހު އެމެރިކާގެ މޭރީލޭންޑުގެ އެނަޕޮލިސް އަވަށުގެ ކެޕިޓަލް ގެޒެޓް ނޫހުގެ އޮފީސްތެރެއަށް ބަޑިހިފައިގެންތިބި ބަޔަކުވަދެ ބަޑީގެ ޙަމަލާއެއްްދީ އެތާނގެ5މުއައްޒަފުން މަރައިލާ އިތުރު2މީހަކު ޒަޚަމްކޮށްލިއެވެ. ބަލްގޭރިއާގެ ނޫސްވެރިއެގެ ޢިއްފަތް ފޭރިގަނެ ނުވިތާކަށް އޭނާގެ ފުރާނަވެސް މިދުނިޔެއާ ވަކިކޮށްލިއެވެ. ސަޢޫދީ ޢަރަބިއްޔާގެ ނޫސްވެރިއަކު އެހެން ޤައުމެއްގައިހުރި އެމީހުންގެ އަމިއްލަ ކޮންސިއުލޭޓެއްގެ ތެރޭގައި މަރައިލާ އޭނާގެ ހަށިގަނޑަށް ވީގޮތެއް އަދި އަދަށްދާންދެންވެސް ނޭނގެއެވެ.\nނޫސްވެރިކަމާ ނޫސްވެރީން ހަރުދަނާކުރުމާ ގުޅޭގޮތުން އެކިފަހަރު ލިޔެވިފައިވާ ލިޔުންތަކާ ވާހަކަތައް މިފަދަ ވަގުތެއްގައި ހަނދާނަށް ގެނައުން މުހިންމެވެ. ކޮވިޑް-19 އާއި ގުޅުފައިވާ ކަންކަމާއި އެ ވަބާއިން އަރައިގަތުމަށް މަސައްކަތް ކުރަމުންދާ މިފަދަ ދަނޑިވަޅެއްގައި ޢާންމުންގެ އެއްބާރުލުމާ ތަރުޙީބު ބޭނުންވެފައިވާ ނޫސްވެރީން، ޢާންމު ރައްޔިތުންނަށް ޝުކުރުވެރިވާކަން ފާހަގަ ކުރަމެވެ.\nނޫސްވެރީންގެ އަގު ވަޒަންކުރަންވީ ހަމައެކަނި ތަކުލީފަކުން އަރައިގަތުމަށްޓަކައި ތަންފީޒީ ބާރުތަކާ ހިސާބަށް އަޑުއުފުލައިދިނުމަށް އެެދޭމީހާ އެކަނިބާވައެވެ. އަދި ކިއެއްތޯއެވެ. ފާޑުކިޔާމީހާގެ ތަކުލީފުތަކަށްވެސް ލުއި ހޯދައިދިނުމަށްޓަކައި ނޫސްވެރީންނާ ހިސާބަށްގޮސް މަސައްކަތްކުރާ ޢާއިލާއާއި އޭނާގެ ރައްޓެހީން އެކަނި ބާވައޭވެސް ހީވާކަހަލައެވެ.\nމިއީ ސުވާލުގެ ކުޑަ ތަންކޮޅެކެވެ. އެހެން ނަމަވެސް ނޫސްވެރިކަމާ ނޫސްވެރީންނާމެދު ރައްޔިތުންގެ އިތުބާރު އޮތް މިންވަރު ދެމެހެއްޓުމަށް މަސައްކަތްކުރަންވެސް މިއީ ވަރަށް ރަނގަޅު ވަގުތެކެވެ. ނޫސްވެރީން ދައްކާ ވާހަކަތަކާއި ކުރާ ސުވާލުތަކާއި ލިޔާ ލިޔުންތަކަކީ ރައްޔިތުން އިންޞާފުވެރިކަމާއިއެކު ބަލައިގަންނަ އެއްޗަކަށް ހަދަންވެސް ފުރުޞަތެކެވެ.\nމިހެން މިވާހަކަތައް ލިޔަމުންދާއިރުވެސް ސޯޝަލް މީޑިއާގެ ބައެއް ސިޔާސީ ކުދީންގެ ބަހުރުވަތަކަށް ސަމާލުކަން ދޭންޖެހޭ ފަހަރުވެސް އާދެއެވެ. ސަބަބަކީ ބައެއް ފަރާތްތަކަށް މިއީ ޢާންމު ކަމަކަށް ވެދާނެތީއެވެ. އަދި އަނެއްބަޔަކަށް އެއީ ހެއްވާމަޖާ ޖޯކަކަށްވެސް ވެދާނެއެވެ. ނަމަވެސް ހަނދުމަފުޅު ބަހައްޓަވަންވީ ކަމަކީ މުހިންމު ވާހަކައެއް ނުބުނެ ނޫސްވެރިއާ ދޫކޮށްނުލާނެކަމެވެ. އަދި މިވާހަކަތަކަކީ ބައެއް ފަރާތްތަކަށް ހިތި ބޭހަކަށްވެސް ވެދާނެއެވެ. ނަމަވެސް ރަނގަޅު ފަރުވާއަކަށްވީތީ ހިތި ބޭސްވެސް ބޯންޖެހޭނެއެވެ. މިއީ ބަޔަކު ދަންނަ ކަމަކަށްވާނަމަ ހަނދާންކޮށްދިނުމަކަށް ވާނެއެވެ. ނުވަތަ މިއިން ކަމެއް ނުދަންނަ މީހަކަށްވެސް ދަސްކޮށްދޭ ކަމަކަށްވެސް ވެދާނެއެވެ.\nނޫސްވެރީންނާ ދެކޮޅަށް އަނިޔާވެރިވެވިދާނެފަދަ ޙާލަތުތައް މެދުވެރި ނުކުރައްވާށެވެ. އަދި އެއީ މުޖުތަމަޢުވެސް ބަލައިގަންނާނެ ކަމެއް ނޫނެވެ. އެއްވެސް ޙާލަތެއްގައި އެއީ ކުރަން އިންޞާފުވެރިކަމެއް ނޫންކަމަށް އަމިއްލަފުޅަށްވެސް އިޢުތިރާފްވެ ވަޑައިގަންނަވާނޫއެވެ. ސަބަބަކީ އަޅުގަނޑުމެން މިއަދު މިއުޅޭ ޒަމާނަކީ މީގެ އެތައް ޒަމާނެއްކުރީއްސުރެ ނުބުނެވިހުރި ތެދު ވާހަކަތަކެއް ސާފުކޮށް ހާމަކުރަންޖެހޭ ޒަމާނެކެވެ. އޭގައި ރައީސަކު ރެލީއެއްގައި ދެއްކެވި ވާހަކަފުޅަކަސް ކުރެއްވި ޓްވީޓެއް ކަމަށްވިޔަސް ނޫސްވެރީންނަށް ބަދުބަސް ބުނުމަކީ ރަނަގޅުކަމަކަށް ނުވާނެއެވެ. އަދި އެއްވެސް މީހަކަށް ބަދުބަސް ބުނުމަކީ އެކަންކުރާމީހާ އިންޞާފުންް ބޭރުވުން ކަމަށްނޫނީ ނުވާނެއެވެ.\nނޫސްވެރިކަމުގެ މިނިވަންކަމަކީ ޤައުމެއްގެ ޙައްޤުތަކާބެހޭ ބިލުތަކުގައި އެންމެ އިސްކަންދީފައި އޮންނަ ޙައްޤެވެ. 1948 ވަނަ އަހަރު އެކުލަވައިލި އދ.ގެ އިންސާނީ ޙައަޤުތަކާބެހޭ ޔުނިވާރސަލް ޑިކްލަރޭޝަންގެ 19 ވަނަ މާއްދާގައިވެސް ބިންވަޅުކަނޑާ ނަގާފައިވާ އެއޮންނަނީ ނޫސްވެރިކަމުގެ މިނިވަންކަމެވެ. ސަފުތަކާ ހުރަސްތަކުގެ ކޮންމެ ހިސާބަކުންވެސް މަޢުލޫމާތު ހޯދައި ޚިޔާލު ހޯދައި ލިބިގަތުމުގެ އަަދި ހާމަކުރުމުގެ މިނިވަންކަން ލިބިދިނުމަށެވެ.\nއެހެންވީމާ ނޫސްވެރިއަކާ ދެކޮޅަށް ކުރާ ކޮންމެ ކަމަކީ ހަމައެކަނީ ޤަނޫނާއި ޚިލާފުވުމެއްނޫނެވެ. އަދަި ކިއެއްތަ، އެކުރެވޭ ކަމަކީ (އުޞޫލެއްގެ ގޮތުން) އެތައް ބައެއްގެ ޙައްޤަށް އަރައިގަނެ ދިފާޢީ މަޞްލަޙަތު ނަގައިލުމުގެ ކުށް ކުރެވެނީއެވެ.\nދުނިޔޭގެ ނޫސްވެރީން ޙިމާޔަތްކުރާ ކޮމިޓީގެ ތަފާސްހިސާބުތަކުން ދައްކާ ގޮތުގައި ދުނިޔޭގެ އެކި ކަނކޮޅުތަކުގައި 1992 އިން ފެށިގެން 1،300 ނޫސްވެރީންވަނީ މަރައިލައިފައެވެ. އަދި އަލަށް ނެރުނު ކޮމިޓީ ޓު ޕްރޮޓެކްޓް ޖާރނަލިސްްޓްސް، ސީޕީޖޭގެ ރިޕޯރޓެއްގައި ބުނެފައިވާ ގޮތުގައި 14 ޤައުމެއްގައި ނޫސްވެރީން މަރާ މީހުނަށް ޙިމާޔަތް ދީފައިވެއެވެ. އަދި އެމެރިކާގެ ޕްރެސް ފްރީޑަމް ޓްރެކަރއިން ބުނެފައިވާ ގޮތުގައި މިއަހަރު އެކަނިވެސް އެމެރިކާގައި 40 ނޫސްވެރީންނަށް ޖިސްމާނީ ޙަމަލާ ދީފައިވެއެވެ.\nނޫސްވެރީންގެ މަސައްކަތަށް ފާޑިކިއުމުގެ އެންމެ އާދައިގެ މިންގަނޑުކަމަށް ބުނެ އުޅެނީ އަނިޔާވެރިވުމަށް ގޮވައިނުލާ ބާވަތުގެ ފާޑުކިއުންތަކެވެ. އެހެންނަމަވެސް އެއީވެސް ބިނާކުރަނިވި ކަމަކަށް ނުވެއެވެ. ސަބަބަކީ ނޫސްވެރިއާ ދައްކާ ވާހަކައާއި ކުރާ ސުވާލުތަކާ ލިޔާ ލިޔުންތަކާ ދެކޮޅަށް ޒާތީގޮތުން ދިމާކުރާ ބަޔަކުއުޅޭތީ ބާވައެވެ. ނޫނެކެވެ. އޭނާ ކުރާ މަސައްކަތަށްވުރެ ބޮޑަށް އެފަދަ ޒާތީ ދިމާކުރުން އޮންނަނީ ސީދާ ނޫސްވެރިއާއަށެވެ. އޭނާގެ ޢުމުރާ ހުންނަ ގޮތާ ޖިންސާއި ނަސްލާއި މުޖުތަމަޢުގައި އޭނާއާއިމެދު ދެކޭ ފެންވަރާ ތަޢުލީމާ ލައިގެން ހުންނަ ހެދުމަކާ މިހެންގޮސް އެމީހާގެ އިޖުތިމާޢީ ގުޅުންތަކާ ހިސާބަށް އެ ފާޑުކިއުންތައް ދަމައިލައެވެ.\nއެހެންވީމާ އަޅުގަނދުގެ އިލްތިމާސަކީ ނޫސްވެރިއައާއި ޒާތީގޮތުން ދިމާކުރުމުގެ ބަދަލުގައި ނޫސްވެރިއާ ކުރާ މަސައްކަތަށް ބިނާކުރަނިވި ފާޑުކިއުމަށްއެދި ކުރާ އިލްތިމާސެވެ.\nމިއީ އިންސާނީވަންތަކަމުގެވެސް ސަތޭކަ އެއްވަނަ ދަރަޖައެވެ. އެހެންނަމަވެސް އެއީ ޢާންމުންގެ ތެރެއަށް ނޫސްވެރިއާ ނެރޭ މުހިންމު އަދި ނާޒުކު މައުޟޫޢުތަކަސް ވާން ޖެހޭނެއެވެ. އަދި އެ ފާޑުކިއުންތަކަކީ ހެޔޮ ނިޔަތުގައި ތެދު ކަށަވަރުކޮށްދިނުމަށް ކިޔާ ފާޑުކިއުމަށްވާން ޖެހޭނެއެވެ.\nމިއަދު ނޫސްވެރީންނަށް ފާޑުކިޔާ މީހުނަށް ނޫސްވެރީން ޖަވާބުވެސް ދެެއެވެ. އެހެންނަމަވެސް ނޫސްވެރީންނަށް ޙަމަލާދޭ ފާޑުކިއުންތަކަށް އެމީހުން ޖަވާބެއް ނޫދޭނެއެވެ. އޭގެ ބަދަލުގައި ނުސްވެރީން ޖަވާބުދޭނީ އަމާނާތްތެރި ކަމާއެކު ޚަބަރު ބަލައިގަންނަ އަދި އަމަނާތްތެރިކަމާއެކު ފާޑުކިޔާ މީހުންނަށެވެ.


Eh Razor bullet inee vaai faraathun fuhpaameyah vadhefai: ADK – Iru\nއެއް ރޭޒާ ބުލެޓް އިނީ ވާތް ފަރާތުން ފުއްޕާމޭއަށް ވަދެފައި: އޭޑީކޭ\nރައީސް މުހައްމަދު ނަޝީދު ހޮސްޕިޓަލަށް ގެނައި އިރު އެއް ރޭޒާ ބުލެޓް އިނީ ވާތް ފަރާތުން ފުއްޕާމޭއަށް ވަދެފައި ކަމަށް އޭޑީކޭން ހާމަކޮށްފިއެވެ.\nއޭޑީކޭއިން މިހާރު ކުރިއަށްގެންދާ ނޫސްވެރިންގެ ބައްދަލުވުމުގައި ވާހަކަ ދައްކަވަމުން ޑރ. ނިޔާފް ވިދާޅުވީ ހޮސްޕިޓަލަށް ގެނައިތާ 10 މިނެޓް ތެރޭގައި ރައިސް ނަޝިދު އޮޕަރޭޝަން ތިއޭޓާރއަށް ބަދަލުކުރެވުނު ކަމަށެވެ. އަދި ރައީސް ނަޝީދު ގެނައުމުން ފުރަތަމަ މަސައްކަތް ކުރީ ލޭ މަނާ ކުރުމަށް ކަމަށާއި، ހަށިގަނޑުގެ އެތެރޭގައި ހުރި އެއްޗެހި ފާގަވީ ސީޓީސްކޭނަށްފަހު ކަމަށެވެ.\nބައްދަލުވުމުގައި ޑރ. ޝާފިއު ވިދާޅުވީ ރޭޒާ ފުކަކުން ޖެހި މޭކަށީގަނޑުގެ ހަތަރުވަނަ ރިބް ފުނޑިފައިވާ ކަމަށާއި އަދި އެ ރޭޒާފުށް ކިރިޔާވެސް ތިރިވިނަމަވެސް ހެރޭނީ ހިތަށް ކަމަށެވެ.\nއައްޑޫގައި އިންޑިއާ ކޮންސިއުލޭޓް ގާއިމުކޮށްގެން ލިބެން އޮތީ ފައިދާ: ރައީސް ނަޝީދު


Covid-19: Saudi Arabia Gai Curfew Iulaan Kohfi - Vaguthu\nސައުދީ އަރަބިއްޔާގެ ހުރިހާ ސަރަހައްދެއްގައި ކާފިއު އިއުލާންކޮށްފި\nކޮވިޑް-19 ފެތުރުން ހުއްޓުވުމަށްޓަކައި ސައުދީ އަރަބިއްޔާގެ ރަސްގެފާން ސަލްމާން ބިން އަބްދުލްއަޒީޒް މުޅި ގައުމުގައި ކާފިއު އިއުލާން ކުރައްވައިފިއެވެ.\nޝާހީ ކޯޓުން ނެރުނު އަމުރެއްގައި ވަނީ ރަޖަބް މަހުގެ 28 (މާޗް 23) ވަނަ ދުވަހުން ފެށިގެން ކުރިއަށް އޮތް 21 ދުވަހުގެ މުއްދަތައް ސައުދީ އަރަބިއްޔާގައި ކާފިއު އިއުލާން ކުރާ ކަމަށެވެ. ކާފިއު އިއުލާން ކޮށްފައި އޮންނާނީ ކޮންމެ ދުވަހެއްގެ އިރުއޮއްސި 19:00 އިން ފެށިގެން ހެނދުނު 06:00 އާއި ހަމައަށެވެ.\nކާފިއު އިއުލާން ކޮށްފައި އޮންނަ ވަގުތުތަކުގައި އެއްވެސް މީހަކު ގެއިން ނިކުތުމަކީ މަނާކަމެއް ކަމަށް ސައުދީ އަރަބިއްޔާގެ ޝާހީ އެންގުމުގައި ވެއެވެ.\nސައުދީ އަރަބިއްޔާގެ އިންޓީރިއާ މިނިސްޓްރީން ނެރުނު ބަޔާނެއްގައި ވިދާޅުވީ ކާފިއު އިއުލާން ކުރުމުގެ އަމުރު ތަންފީޒު ކުރުމަށް ސިފައިންނާއި ސިވިލް މުވައްޒަފުން ހަރަކާތްތެރިވާނެ ކަމަށެވެ. އެއްވެސް މީހަކު ކާފިއު އާއި ހިލާފު ވެއްޖެނަމަ އެމީހަކާއި މެދު ފިޔަވަޅު އަޅާނެ ކަމަށް ވެސް އިންޓީރިއާ މިނިސްޓްރީން ވިދާޅުވިއެވެ.\nކާފިއު އިއުލާން ކުރި ނަމަވެސް ތެލާއި، ކަރަންޓް އަދި ފެން އުފައްދާ ކުންފުނިތަކުގައި މަސައްކަތް ކުރާ މުވައްޒަފުންނާއި، ސަރުކާރު މުވައްޒަފުން ވަޒީފާ އަށް ނިކުތުމަށް ހުރަހެއް ނެތެވެ. އަދި ކާބޯތަކެތި ވިއްކާ ފިހަރާތަކާއި، ބޭކަރީތަކާއި، ލެބޯޓްރީތަކުގައި މަސައްކަތް ކުރާ މުވައްޒަފުން ވެސް ވަޒީފާ އަށް ނިކުތުމުގައި ހުރަހެއް ނެތެވެ. މީގެ އިތުރުން މިސްކިތްތަކުގައި ބަންގި ގޮވުމަށް މުދިމުންނަށް މިސްކިތްތަކަށް ދިއުމުގައި ވެސް އެއްވެސް ހުރަހެއް ނޯންނާނެއެވެ.\nކާފިއު އިއުލާން ކުރުމާއި އެކު ސައުދީ އަރަބިއްޔާގެ މަގުތަކަށް ނެރެފައިވާ ސިފައިން، ވެހިކަލްތައް ހުއްޓުވައި މީހުންނާއި ސުވާލު ކުރާނެ ކަމަށް އިންޓީރިއާ މިނިސްޓްރީން ވިދާޅުވެއެވެ.\nސައުދީ އަރަބިއްޔާ އިން ކާފިއު އިއުލާން ކުރިއިރު އެގައުމުގައި ކޮވިޑް-19 އަންނަނީ ހަލުވިކަމާއި އެކު ފެތުރެމުންނެވެ. މިހާތަނަށް ސައުދީ އަރަބިއްޔާގެ 511 މީހުން ވަނީ ކޮވިޑް-19 އަށް ފައްސި (ޕޮޒިޓިވް) ވެފައެވެ.


ކޯވިޑް-19 ކޮންޓްރޯލު ކުރަން އަޅާނޭ ފިޔަވަޅުތަކާމެދު މަޝްވަރާ ކޮށްފި\nއަޙްމަދު ފަޞީޙް 01 އޯގަސްޓް 2020\nފާއިތުވެދިޔަ މަހުގެ ތެރޭގައި ކޯވިޑް-19 ރާއްޖެއަށް ފެތުރުން އިތުރުވެގެން ގޮސްފައިވާތީ ބަލި ކޮންޓްރޯލު ކުރުމަށްޓަކައި އަޅާނޭ ފިޔަވަޅުތަކަކާ ބެހޭ ގޮތުން ހެލްތު އިމަޖެންސީ އޮޕްރޭޝަން ސެންޓަރުގައި މިއަދު ބޭއްވި ބައްދަލުވުމުގައި މަޝްވަރާކޮށްފިއެވެ.\nމިދިޔަ މަހު ވަނީ އާދަޔާ ޚިލާފަށް ބަލި އިތުރު ވެގެން ގޮސްފައެވެ. އިއްޔެ އެކަނިވެސް 74 މީހުން ޕޮޒިޓިވްވިއެވެ. ހަތް ދުވަހުގެ ތެރޭގައި ފަސް ސަތޭއަށްވުރެ ގިނަ މީހުން ޕޮޒިޓިވްވުން ވެގެން ދިޔައީ އެޗްޕީއޭ ކަންބޮޑުވާން ޖެހުނު ކަމަކަށެވެ. އިތުރު ފިޔަވަޅެއްގެ ގޮތުން މިހާރު ވަނީ މިއަދުން ފެށީގެން ބޭރުގައި އުޅޭއިރު މާސްކު އެޅުން މަޖުބޫރުކޮށްފައެވެ. މާސްކު ނާޅާ މީސްމީހުން ޖުރުމާނާކުރާ ގޮތަށްވެސް ވަނީ ހަމަޖައްސައިފައެވެ.\nސިއްހީ ދާއިރާގެ މާހިރުން ލަފާ ދެނީ ބޭރުގައި އުޅޭއިރު މާސްކު އަޅާށާއި ގައިދުރުކަން ބަހައްޓާށެވެ. އެކަމަކު ބައެއް ފަހަރަށް ފެންނަ މަންޒަރަކީ އެފަދަ އެއްވެސް އިރުޝާދަކަށް އަމަލު ނުކޮށް އުޅޭ ތަނެވެ. ހެލްތު މިނިސްޓަރ އަމީން ވިދާޅުވެފައިވަނީ މިހާރުވެސް މަސައްކަތް ކުރައްވަނީ ގިން ކަންތައްތަކެއް މަޖުބޫރު ނުކޮށް އުސޫލުގެ ތެރެއިން ރަނގަޅަށް ބަލި ކޮންޓްރޯލު ކުރެވޭތޯ ކަމުގައެވެ.\nToday's HEOC discussions focussed on managing cases with the increase in infections, operational response at Atolls and further containment measures.@HPA_MV @ameenex pic.twitter.com/Am9cmnfvvj\n— Ministry of Health (@MoHmv) August 1, 2020\nއަރުޝީފަށް ނެގީ 01/08/2020 21:03\nއެންމެފަހުން އަޕްޑޭޓްކުރީ 01/08/2020 21:03\nމަރިޔަމް ޝާާނީ4މިނެޓު ކުރިން\nމުއިއްޒު އިބްރާހިމް 10 މިނެޓު ކުރިން


1439 ވަނަ އަހަރުގެ ފިޠުރު ޒަކާތް ފުވައްމުލަކު ސިޓީގައި ބަލައިގަތުމާއި ބެހޭ\nނަންބަރު: (IUL) 142-C2/1/2018/127\nމި އަހަރުގެ ފިޠުރު ޒަކާތް ބަލައިގަތުން 05 ރަމަޟާން 1439 ( 20 މެއި 2018 ) ވާ އާދީއްތަ ދުވަހުން ފެށިގެން،29 ރަމަޟާން 1439 (13 ޖޫން 2018) ވާ ބުދަ ދުވަހުގެ ނިޔަލަށް، ރަސްމީ ކޮންމެ ދުވަހެއްގެ ހެނދުނު 10:30 އިން މެންދުރު 13:00 އަށް ފުވައްމުލަކު ލޭންޑް ބިލްޑިންގ އެންޑް މުނިސިޕަލް ސަރވިސް ޑިޕާރޓްމެންޓްގެ އުތުރު، މެދު އަދި ދެކުނު ދާއިރާތަކުގެ އޮފީހުގައި އޮންނާނެވެ.\nފިޠުރު ޒަކާތުގެ މިންވަރަކީ މީހަކަށް 2.4 ކިލޯ ހަނޑުލުގެ މިންވަރެވެ. ޒަކާތް ނެރެންވާނީ އެބަޔަކު އަހަރުތެރޭގައި ޢާއްމުކޮށް ކައިއުޅުނު ހަނޑުލުގެ ބާވަތަކުން 2.4 ކިލޯ ހަނޑުލުގެ އަގަށްވާ މިންވަރެވެ. ފުވައްމުލަކުސިޓީގައި ދިރިއުޅޭ މީހުން ޒަކާތް ދައްކާނީ އަންނަނިވި އަގުތަކުންނެވެ.\nއާދައިގެ ހަނޑުލުންނަމަ މީހަކަށް 13/- ރ (ތޭރަ ރުފިޔާ(\nތައިލެންޑް ހަނޑުލުންނަމަ މީހަކަށް 42/- ރ (ސާޅީސް ދެ ރުފިޔާ)\nބާސްމަތީ ހަނޑުލުންނަމަ މީހަކަށް 72/-ރ (ހަތްދިހަ ދެ ރުފިޔާ)\n01 ރަމަޟާން 1439\nޕަބްލިޝްކުރި ތާރީޚު: 16 މޭ 2018\nސުންގަޑި: 13 ޖޫން 2018 1300


Fuluhunge dhifaaugai dihikolhun muzaaharaa koffi | Mihaaru\nފުލުހުންގެ ދިފާއުގައި އިދިކޮޅުން މުޒާހަރާ ކުރަނީ: އެމީހުން ވަނީ ފުލުހުންގެ އަގު ވައްޓާލަން ކުރާ މަސައްކަތް ހުއްޓާލަން ގޮވައިލައިފައި-- ފޮޓޯ؛ އަހުމަދު އަވްޝަން/ މިހާރު\n22 ޖޫން 2020 - 11:53 29 comments\nފުލުހުންގެ އަގު ވެއްޓޭ ގޮތަށް ރައްޔިތުންގެ މަޖިލީހުގެ މެމްބަރުން ވާހަކަ ދައްކަމުން ގެންދާ ކަމަށާއި ފުލުހުންގެ ގާނޫނަށް ބަދަލުތަކެއް ގެންނަން އުޅޭ ކަމަށް ބުނެ އިދިކޮޅު ޕީޕީއެމް/ޕީއެންސީގެ ސަޕޯޓަރުން މިއަދު މުޒާހަރާ ކޮށްފި އެވެ.\nސޯސަންމަގު، މަޖީދިއްޔާ ކަންމައްޗަށް ތިރީހަކަށް މީހުން އެއްވެ މުޒާހަރާ ކުރިއިރު އިސްކޮށް ހުރީ ޕީޕީއެމްގެ ކައުންސިލް މެންބަރު އަހްމަދު ނަރީޝް އެވެ. އެ މީހުން ދުރުދުރުގައި ތިބެ، ފުލުހުންގެ ދިފާއުގައި ލިޔެފައިވާ ބޯޑްތަކެއް ހިފައިގެން އަޑު އުފުލި އެވެ. ބައެއް ބޯޑުތަކުގައި މަޖިލީހުގެ ރައީސް، ރައީސް މުހައްމަދު ނަޝީދާއި މަޖިލީހުގެ ނައިބު ރައީސް އީވާ އަބްދުﷲ އާ ދެކޮޅަށް ޝުއޫރުތައް ލިޔެފައިވެ އެވެ.\nމިއަދު 10:00 ގައި ފެށި އެ މުޒާހަރާ ބައި ގަޑިއެއްހާއިރު ތެރޭ ނިންމާލިއިރު މުޒާހަރާ ރޫޅާލުމަށް ފުލުހުން އެއްވެސް ކަމެއް ނުކުރެ އެވެ. ނަމަވެސް މުޒާހަރާގެ ބައިވެރިންނަށް މަޖިލީހުގެ އިދާރާ ކައިރިއަށް ނުދެވޭ ގޮތަށް އެ މަގު ބަންދުކޮށްގެން ސެކިއުރިޓީ ބަލަހައްޓަން ގިނަ އަދަދެއްގެ ފުލުހުން ތިއްބެވެ.\nކޮވިޑް-19 ފެތުރޭތީ ރާއްޖޭގައި ސިއްހީ ނުރައްކަލުގެ ކުއްލި ހާލަތު އިއުލާން ކޮށްފައިވާއިރު، މުޒާހަރާ ކުރުމާއި އެއްވެ އުޅުމަކީ މަނާ ކަމެކެވެ.\nމުޒާހަރާގައި ވާހަކަ ދައްކަމުން ނަރީޝް ވަނީ ފުލުހުންގެ މުއައްސަސާގެ އަގު ވެއްޓޭގޮތަށް މަޖިލީހުގެ މެމްބަރުން ދައްކަވަމުން ގެންދަވާ ވާހަކަތައް ހުއްޓާލުމަށް ގޮވައިލައިފަ އެވެ. އަދި ފުލުހުންގެ ބިލުގައި، ރައްޔިތުންގެ މަޖިލީހުގެ ސަލާމަތީ ހިދުމަތްތަކާ ބެހޭ (241 ކޮމިޓީ) އަށް ބޮޑެތި ބާރުތަކެއް ދޭން ހިމަނާފައިވާ ބާބު އުނިކުރުމަށް ވެސް ވަނީ ގޮވައިލައިފަ އެވެ.\nއޭގެ އިތުރުން ޕޮލިސް ކޮމިޝަނާ މުހައްމަދު ހަމީދާއި ރައީސް މުހައްމަދު ނަޝީދުގެ އިތުރުން ރައީސް އިބްރާހިމް މުހައްމަދު ސޯލިހްގެ އިސްތިއުފާ އަށް ވެސް މުޒާހަރާގެ ބައިވެރިން ވަނީ ގޮވާލައިފަ އެވެ.\nFuluhunge hagguthah dhifaaukuran idhikolhun thibee thayyaarah: Adhurey\nފުލުހުންގެ ދިފާއުގައި މަސައްކަތް ކުރާނެކަން އިދިކޮޅުން އިއުލާން ކުރުން\nފުލުހުންގެ ހައްގުތައް ދިފާއުކުރަން އިދިކޮޅުން އޮތީ ތައްޔާރަށް ކަމަށް އެ ކޯލިޝަނުން ވަނީ ކުރިން ބުނެފަ އެވެ. ޕީޕަލްސް ނެޝަނަލް ކޮންގްރެސް (ޕީއެންސީ)ގެ ރައީސް އަބްދުއްރަހީމް އަބްދުﷲ ކުރިން ވިދާޅުވީ ދިވެހި ފުލުހުންނަކީ ދިވެހިންނަށްޓަކައި ގިނަ ގުރުބާނީތަކެއް ވަމުން އަންނަ ބައެއް ކަމަށެވެ. އަދި އެ މީހުންގެ އަގު ވެއްޓޭ ގޮތަށް ރައްޔިތުންގެ މަޖިލީހުގެ އެމްޑީޕީ މެމްބަރުން ވާހަކަ ދައްކަވަމުން އަންނަ ކަމަށް ވިދާޅުވެ، އެކަމާ މެދު ކަންބޮޑުވާ ކަމަށް ވިދާޅުވި އެވެ.\nމަޖިލީހަށް "ދިވެހި ފުލުހުންގެ ހިދުމަތުގެ ބިލް" ބަލައިގެންފައިވާ އިރު އެ ބިލުން މަޖިލީހަށް ބޮޑެތި ބާރުތަކެއް ލިބެ އެވެ. އެގޮތުން އަލަށް ހުށަހެޅި ބިލުގައި 241 ކޮމިޓީގެ ބާރުތައް ބަޔާންކުރާ ބާބުގައިވާ ގޮތުން ޕޮލިސް ކޮމިޝަނަރާއި ހޯމް މިނިސްޓަރު ޖަވާބުދާރީ ކުރުވުމުގެ އިތުރުން ފުލުހުންގެ ހިދުމަތަށް ގެންނަން ޖެހޭ އެކި ބަދަލުތައް ގެންނަން އެންގުމުގެ ބާރު ކޮމިޓީ އަށް އޮންނާނެ އެވެ. އެއީ ފުލުހުންގެ މައްޗަށް ނުފޫޒު ފޯރުވަން ކުރާ ކަމެއްކަމަށް ބުނެ ފާޑު ކިޔުން ވަނީ އަމާޒުވެފަ އެވެ.\nފުލުހުންގެ ބިލަށް މަޖިލީހުގައި ބަހުސް ކުރި އެމްޑީޕީގެ ގިނަ މެމްބަރުން ވަނީ ފުލުހުންނަށް ވަރަށް ބޮޑަށް ފާޑު ވިދާޅުވެފަ އެވެ. ފުލުހުންނަކީ އަނިޔާވެރި ބައެއްގެ ގޮތުގައި ސިފަކޮށް އަނިޔާތަކަށް އިންސާފު ލިބެން ޖެހޭ ކަމަށް ބައެއް މެމްބަރުން ވަނީ ވިދާޅުވި އެވެ.\nMajilis idhaaraage dhoshah evvumun gadha kamun fonuvaalaifi\nހެނދުނު ކުރި މުޒާހަރާގެ ބައިވެރިން ފަހަތަށް ޖެއްސުން\nމިއަދު ހެނދުނު ވެސް މަޖިލީހުގެ އިދާރާ ކައިރީ މުޒާހަރާ ކުރި އެވެ. "މަޖިލިސް ހޭލައްވާ" ގެ ނަމުގައި ރައްޔިތުންގެ މަޖިލީހުގެ އިދާރާ ކައިރިއަށް މިއަދު ހެނދުނު އެއްވެ މުޒާހަރާ ކުރަން އުޅުމުން ފުލުހުން ބާރުގެ ބޭނުންކޮށް މުޒާހަރާގެ ބައިިވެރިން ވަނީ ފަހަތަށް ޖައްސާފަ އެވެ. ގާތްގަނޑަކަށް 10 މީހުންނާއެކު އެ މުޒާހަރާ ކުރީ ސިޔާސީ، އިޖުތިމާއީ އަދި އިގްތިސާދީ ގޮތުން ރައްޔިތުން ބާރުވެރިކުރަން މަސައްކަތް ކުރާ ވާތުފިޔައިގެ ސިޔާސީ ހަރަކާތެެއް ކަމަށްވާ "ނަވާނަވައި" އިންނެވެ.\nއިތުރު ލިޔުންތައް މުޒާހަރާ ފުލުހުން އިދިކޮޅު ފަރާތްތައް ޕީޕީއެމް/ޕީއެންސީ އިއްތިހާދު ރެލީ ޕީޕީއެމް ޕީޕަލްސް ނެޝަނަލް ކޮންގްރެސް


" ބައިވެރިޔާ" ގެ އިތުރު ޝޯތަކެއް މިމަހުގެ5އަދި6ގައި...\n" ބައިވެރިޔާ" ގެ އިތުރު ޝޯތަކެއް މިމަހުގެ5އަދި6ގައި އޮލިމްޕަހުގައި\n7 ޖެނުއަރީ 2017 | ހޮނިހިރު 05:51\nބައިވެރިޔާ ޕްރޮމޯޝަން ޕޯސްޓަރ\nނިމިދިޔަ 2016 ވަނަ އަހަރު ރިލީޒް ކުރި ދިވެހި ފިލްމުތަކުގެ ތެރެއިން، ގިނަ ބައެއްގެ މަޤްބޫލުކަން ހޯދި އެއް ފިލްމް “ބައިވެރިޔާ” ގެ އިތުރު ޝޯތަކެއް އޮލިމްޕަހުގެ ސްކްރީންގައި އެޅުވުމަށް ހަމަޖައްސައިފިއެވެ.\nފިލްމުގެ އެންމެ ފަހު ޝޯވ 30 ޑިސެމްބަރ 2016 ގައި އަޅުވާފައިވާ އިރު،އިތުރު ޝޯތަކެއް ބޭއްވުމަށް ނިންމީ ފިލްމަށް ލިބުނު ބޮޑު ތަރުޙީބެއްގެ ސަބަބުންނާއި ބެލުންތެރިންގެ ޚާއްސަ އެދުމުގެ މަތިން ކަމަށް ބައިވެރިޔާގެ ޓީމުން މައުލޫމާތު ދެއެވެ.\nއެގޮތުން މިހިނގާ ޖެނުއަރީ މަހުގެ5އަދި6ވަނަ ދުވަހު “ބައިވެރިޔާ” އޮލިމްޕަސް ސްކްރީނުގައި އަޅުވަން ނިންމާފައިވާ ކަމަށާއި އެދެދުވަހަށް ޓިކެޓް ވިއްކުން ހޯމަދުވަހުގެ މެންދުރުފަހު 14:00 ން ފެށިގެން އޮލިމްޕަހުގައި ކުރިއަށްދާ ކަމަށް “ބައިވެރިޔާ” ޓީމުން މަޢުލޫމާތު ދެއެވެ.\nހެއްވާ މަޖާ އެތައް ކަމެއް ފެނިގެންދާ މި ފިލްމުގެ ލީޑް ރޯލް ތަކުން ފެނިގެންދަނީ ޔޫސުފް ޝަފީޢު، ޝީލާ ނަޖީބު، އަޙްމަދު އަޒްމީލު، މަލީހާ ވަހީދު، އަދި މުޙައްމަދު ފައިސަލް އެވެ. ސަޕޯޓިންގް ރޯލްތަކުން ނާޝިދާ މުޙައްމަދު، އަހުމަދު ސަޢީދު ގެ އިތުރުން އަޙުމަދު ސުނީ އެވެ.\nއޮލިމްޕަހުގެ އިތުރުން އަތޮޅުތެރޭގެ ބައެއް ރަށްރަށުގައި ވެސް “ބައިވެރިޔާ” އެޅުވުމަށް ވަނީ ހަމަޖެހިފައެވެ. އެގޮތުން4ޖެނުއަރީ 2017 ގައި ރ. ދުވާފަރު ސްކޫލް ހޯލް ގައި އަދި6ޖެނުއަރީ 2017 ގައި ލ. ގަން ހަމަދު ސްކޫލް ހޯލުގައި މިފިލްމު އެޅުވުމަށް ހަމަޖެހިފައިވާ ކަމަށް ވެސް މަޢުލޫމާތު ލިބިފައިވެއެވެ.\nބައިވެރިޔާ މި ފިލްމަކީ އެންވިޝަން އެންޓަރޓެއިންމެންޓްގެ އެންމެ ފުރަތަމަ އަދި ކުރު މުއްދަތެއްގެ ތެރޭގައި ނިންމާލި ފިލްމެއް ކަމަށް ބައިވެރިޔާގެ ޓީމުން މައުލޫމާތު ދެއެވެ.


Lara ge Story: Dhe maru\nސައިކަލުގައި އައިސް އަހަރެން މަޑުކޮށްލީ އާ ސަހަރާގެ ހުޅަނގަށް އޮތް ވައިދެރި ހިނގުން މަގުގަ އެވެ. ފުނިޖެހިފައި އޮތް ސައިކަލުގެ ސަފަށް ބަލަމުން އަންނަނިކޮށް މަގަށް ނެރުމަށް ސައިކަލެއް ފަހަތަށް ޖަހާތަން ފެނުނެވެ. އެ ހުސްވި ޖާގައަށް އެހެން މީހަކު އަރައިގަތުމުގެ ކުރީން އެ ދޭތެރެއަށް އަހަރެން އަވަހަށް ސައިކަލު ވައްދާލައި ޕާކުކޮށްލައިފީމެވެ. ސައިކަލުން ފޭބުނު ގޮތަށް ހަލުވި ހިނގުމުގައި އައީ އާ ސަހަރާއަށް ވަންނާށެވެ. އޭރު ސަހަރާގެ ދޮރުމައްޗާއި ތަބުރޭޒީ ހިނގުން އެއްކޮށް މީހުންނާއިގެން ފުރިފައޭ އޮތީ ބުންޏަސް ދޮގަކަށް ނުވާނެއެވެ.\n"ސާޖިދު!..." އެއްވެފައި ތިބި މީހުންގެ މޫނަށް ބެލުމެއްނެތި އަހަރެން ދޮރުން ވަންނަން ދިމާކޮށްލުމުން ވައަތްފަރާތުން ކޮނޑުގައި މީހަކު ޖަހާލައި އަހަރެންގެ ނަމުން ގޮވާލައިފި އެވެ. އެނބުރިލީއިރު ގާތުގައި ހުރީ ޝުހާދެވެ.\n"ޚަބަރު ލިބުނު އިރު ހުރީ ނަރުދޫގަ، ވަގުތުން ލޯންޗު ހަމަޖައްސައިގެން އާދެވުނުއިރު މީ" އަހަރެން ލަސްވީ ސަބަބު އޮޅުން ފިލުވައިދިނުމަށް އަވަސްވެގަތީމެވެ. ފަހަރެއްގައި ވެސް ޝުހާދު އެއްޗެއް ހީކޮށްފާނޭ ކަމަކަށް ނޫނެވެ. އޭނާއަކީ އަހަރެންގެ ރަޙުމަތްތެރީންނާއި ޢާއިލާގެ ތެރެއިން ވެސް ދުށް އެންމެ ތެދުވެރި ދީންވެރި މީހާއެވެ. އޭނާގެ ބައްޕަ ފަދައިންނެވެ.\n"ބޮއްތަ ބުނި ސާޖިދު ރަށުން ބޭރުގައޭ ހުރީ، އަދި ލަހެއްނުވޭ... ދެންމެ މޫނޫ ދައްކަން ފެށީ" ޝުހާދު އަހަރެން ގޮވައިގެން ސަހަރާގެ ތެރެއަށް ވަނެވެ. ވަކި ހިސާބަކުން އަހަރެންނަށް ހުއްޓުން އެރީ ސަހަރާގެ ތެރެއިން ފެނުނު ބައެއްގެ ސަބަބުންނެވެ. ނިކަން އަވަހަށް ޝުހާދާ ދިމާއަށް ބަލާލީމެވެ. އޭނާއަށް އަހަރެން ބުނަން އުޅުނު އެއްޗެއް އެނގުނީ ކަންނޭނގެއެވެ. އަހަރެންގެ މުލައްދަނޑީގައި ހިފާލައި މީހުންތަކުގެ ތެރެއިން އެއްފަރާތްވެލި އެވެ.\n"ރަޝީދުބެ ވެސް ނިޔާވެއްޖެ، ސަހަރާއަށް ގެނައީ ދެންމެ... އެގޭ ފުރުޤާނާއި ދާނިޝް ފެނިގެން އަހާލީމާ އަނގައިން ނުބުނަން ތިބެފައި ވެސް ބުނެފި" މަޑުމަޑުން ޝުހާދު ބުންޏެވެ.\nއަހަރެންނަށް ހުރެވުނީ އަޖައިބުވެ އަންތަރީސްވެފައެވެ. އަހަރެން މޫނު ދުށުމަށް އައީ ޝުހާދުގެ ބައްޕަ، ވާހިދު ނިޔާވެގެންނެވެ. ވާހިދާއި އަހަރެންގެ މަންމައަކީ ދެބެންގެ ދަރީންނެވެ. ވާހިދުބެއަކީ ޞާލިޙު މީހެކެވެ. އަމިއްލަ މަސައްކަތުން ބޮޑު ވިޔަފާރިއެއް ކޮޅަށް ޖަހައި، މާލޭގެ އެންމެން ދަންނަ "ވާޑު ބޮޑު ސޭޓު" އެވެ. ޢައިލާއަށް ހެޔޮ މީހެއްކަން އަހަރެންނަށް ޔަގީންކުރަން އެނގެނީ، އަހަރެންގެ ހުވަފަތް ވެފައި އިން މަންމަގެ ދަރީންނަށް ޓަކައި ވާހިދުބެ ކުރި ޚަރަދާއި އަމިއްލަ ދަރީން ފަދައިން އަހަރެމެންނަށް ވާހިދުބެގެ ފަރާތުން ލިބުނު ލޯތްބާއި އޯގާތެރިކަމުގެ އަތެވެ. އަހަރެންނާއި ޝުހާދުއާ ދެމެދު ރަޙުމަތްތެރިކަމުގެ ގާތް ގުޅުމެއް އުފެދުނީ ޢާއިލާގެ ތެރެއިންނެވެ. ވާހިދުބެގެ ފިރިހެން ދަރިއަކަށް ހުރީ ހަމައެކަނި ޝުހާދު އެކަންޏެވެ. ދެން ތިބެނީ އަންހެން ތިން ބެއިންނެވެ. އަހަރެންގެ މަންމަގެ ތިބީ އަހަރެންނާއި އަންހެން ކޮއްކޮއެއް އެކަންޏެވެ. މަސައްކަތުގައި ކިތަންމެ ބުރަކޮށް އުޅުނަސް ޢާއިލާއަށް ވަގުތުދޭން ވާހިދުބެ އަބަދުވެސް އިސްކަންދެއެވެ. އަހަރެންނާއި ޝުހާދު ޒުވާނުންނަށްވެ މީހަކާ އިންފަހުން ވެސް ބަދަލުނުވި އެއްކަމަކީ ވާހިދުބެއާއެކު ފަތިސް ނަމާދަށް ދިއުމާއި ހުކުރަށް ދިއުމެވެ. ވާހިދުބެއަކީ ނުބައި މީހެކޭ ބުނާ އަޑެއް މީހެއްގެ ފަރާތުން ވެސް ނާހަމެވެ. ފައިސާ ގިނަވެ ތަނަވަސްކަން އިތުރުވާވަރަކަށް އެހީތެރިކަން ބޭނުންވެފައި ތިބި ނިކަމެތީންނަށް އެހީތެރިވާލެއް ގިނައެވެ. އަދި ދަރީންނަށް ވެސް މީހުންނަށް ހެޔޮކޮށް ހިތުމަށް ނަޞޭޙަތްތެރިވެއެވެ.\nމިއަދު ތެޅެމުން ފޮޅެމުން އަހަރެން ސަހަރާއަށް އައީ ބައްޕަނެތް ދުވަހު ބަފައެއްގެ ލޯބި އަހަރެންނަށް ދީ މީހަކަށް ހެދި މީހާގެ އަޖުލު ހަމަވެ މިފަނާވަނި ގޮވެއްޗާ ވަކިވެގެންދާހިނދު އެންމެ ފަހު ފަހަރަށް އޭނާގެ މޫނު ދުށުމަށް ބޭނުންވެގެންނެވެ. ނަމަވެސް ފެނުނު މަންޒަރުން ސަހަރާ ތެރޭގެ މާޙައުލު މުޅިން ބަދަލުވެފައިވާކަން ފާހަގަވެއްޖެއެވެ. ނިޔާވެގެން ސަހަރާއަށް ދެން ގެނެވިފައި އޮތް ރަޝީދަކީ ވާހިދުބެއާއެކު ވިޔަފާރީގައި އުޅުނު އެންމެ ގާތް އެކުވެރިޔާ އެވެ. ނަމަވެސް އެ ދެމެދުގައި އޮތް ގުޅުން ކެނޑި އެއްބަޔަކު އަނެއްބަޔަކާ އަނގައިން ނުބުނާތާ ހަމަސް ވެއްޖެ އެވެ. ޖެހުނު ކުންޏަކީ ވިޔަފާރީގެ މައްސަލައެވެ. ވާހިދުބެ ގާތުގައި އުޅެފައި ރަޝީދު ވިޔަފާރީގައި ވާހިދުބެއަށް އޮޅުވައިލާ މަކަރު ހެދީ އެވެ. އެކަމުގައި ރަޝީދުގެ ކުދީން ވެސް ބައިވެރިވިކަން އަހަރެން ވެސް ދެނަހުރީމެވެ. ވާހިދުބެ ކުރި އިތުބާރުގެ ފައިދާ އޭނާ ނިކަން ފުރިހަމައަށް ނެގިއެވެ. މިހާރު ވެސް ކޯޓުގައި ރަޝީދުގެ މައްޗަށް ކުރެވޭ ދަޢުވާތައް އެބައޮތެވެ. ވާހިދުބެގެ އެއް ވިޔަފާރީގައި ހުޅުޖަހައި މައި ބޮޑު ވިޔަފާރި ގޭގެ ރަޖިސްޓްރީ ބަދަލު ކުރީއެވެ. އެ ހުރިހާ ކަމަކަށް ދެންވާނީ ކިހިނެއްބާއޭ އަހަރެންގެ ހިތަށް އަރަމުން ދިޔައެވެ. އެހެންވިޔަސް އެކަމާ ޝުހާދުއާ ވާހަކަ ދައްކަން އެއީ އެންމެ މުނާސަބު ވަގުތު ނޫންކަން އަހަރެންނަށް އެނގޭތީ އެ ޚިޔާލުތަކުން އެއްފަރާތް ވެލީއެވެ. އޭރު ޝުހާދާއެކު އަހަރެމެންގެ ޢާއިލާގެ މެންބަރުން ތިބި ހިސާބަށް ވެސް އާދެވިއްޖެއެވެ.\n"ސާޖިދު!..." ޝުހާދުގެ މަންމަ، އަނީސާ އަހަރެންގެ މުލައްދަނޑީގައި ފިރުމާލައި އަތުގައި ހިފާލީ ފެންކަޅިވެ ރޮވޭ ހާލުގައެވެ. އެ މަންމަގެ ގާތުގައި ހިތްވަރުގެ ބަސްބުނުމަށް އަހަރެންގެ އަންހެން ކޮއްކޮއާއި މަންމަގެ އިތުރުން އަންހެނުން ހުއްޓެވެ. އެ މީހުންނާއެކު ޝުހާދުގެ ތިން ކޮއްކޮއާއި އޭނާގެ އަންހެނުން ވެސް ހުއްޓެވެ.\n"އަނީސައްތައާއި މަންމަމެން ވަދެފިންތަ؟" އަހަރެން އަހާލީމެވެ. އެހިނދު އަހަރެންގެ މަންމަ ބޯޖަހާލިއެވެ.\nއަހަރެންނާއި ޝުހާދު އެކުގައި ވާހިދުބެގެ މޫނު ދުށުމަށް ވަނީމެވެ. ސާލާން ގޮވާލުމާއެކު މޫނު ފެންނަ ހިސާބު ބޯ ކައިރީ މަޑުކޮށްލީމެވެ. ވާހިދުބެ ހީވަނީ ފުން ނިންޖެއްގައި އޮތް ހެނެވެ. މޫނު ފެންނަނީ އަލިކޮށެވެ. ނިތްކުރީގައި އަޅުކަމުގެ ރަމްޒެއްގެ ގޮތުން ލެވިފައިވާ ކުރަ ފެންނަން ހުއްޓެވެ. ހީވަނީ ދެންމެދެންމެ ހިނިތުންވެލާ ފާނޭ ހެންނެވެ. ކުރިއަށް ހިނގައިގަންނަން އެނގުނީ ޝުހާދު ގޮވާލީމައެވެ. ވާހިދުބެއާއެކު ހޭދަކުރެވުނު ދުވަސްތަކުގެ އެކިއެކި ހަނދާންތައް ކުއްލިއަކަށް ސިކުނޑިއަށް ބޮނޑިވެގަތެވެ. ހިތްވަރު ކުރި ނަމަވެސް ހިތަށް ކުރެވުނު އިޙުސާސް ލޮލުން ވެސް ފާޅުވެއްޖެއެވެ. ކަރުނަ ފުހެލާފައި އަހަރެންނަށް ހިނިތުންވެލެވުނީ ވާހިދުބެގެ މޫނުން ފެނުނު ހިތްހަމަޖެހުމުގެ އަސަރު ލޯކުރިމަތިން ސިފަވުމުންނެވެ. ޝުހާދުގެ ކޮއްކޮމެންނާއި އަހަރެންގެ މަންމަގެ މޫނުން ވެސް ދުށީ ކަރުނައާއެކު ވެސް ފަނޑު ހިނިތުންވުމެއް ކޮންމެ މީހެއްގެ މޫނުގައި ވީތަނެވެ.\nއަސުރު ނަމާދަށްފަހު ވާހިދުބެގެ މައްޗަށް ކަށުނަމާދު ކުރުން އޮތެވެ. ރަޝީދުގެ ކަށުނަމާދު އޮތީ އޭގެ ފަހުގައެވެ. އަހަރެންނާއި ޝުހާދު އޭނާގެ މޫނު ދުށުމަށް ދިޔައީމެވެ. އެކަމަށް އިސްނެގީ ޝުހާދެވެ. ވާހިދުބެ އެގޮތް ބޭނުންވާނޭ ކަމުގައި ޝުހާދު ބުނީއެވެ. އަހަރެންގެ ހިތަށް މައްޔިތަކު ފެނި ބިރުވެރިކަން ވަން ވަގުތަކަށް ރަޝީދުގެ މޫނު ބަލަން ވަން ވަގުތު ވާނެއެވެ. ދެ ލޯ ރަނގަޅަށް ނުލެއްޕި ހުރުމުގެ ސަބަބުން ލޮލުގައިވަނީ ކަފައަޅާ ނިވާކޮށްފައެވެ. މޫނު ހީވަނީ ވިހައެއް ކެވިގެން ހަމުގެ ކުލަ ބަދަލުވެފައި އޮތް ހެނެވެ. ދަތްދޮޅި އައްސާފައި އޮތްއިރު ވެސް އަނގަ އޮތީ އެއްފަރާތަށް ދަމައިގަނެފައެވެ. އެކަމުގެ ސަބަބުން މާގިނައިރު ޤަބުރު ނުބާއްވައި އަވަހަށް މޫނު އަޅައިފިއެވެ. އެތަނަށް އެއްވެފައި ތިބި މީހުން އެކަމާ ގުޅިގެން ތަފާތު ވާހަކަތައް ދައްކައި ހެދިއެވެ. ނަމަވެސް އަހަރެންނާއި ޝުހާދު އެކަމާ މެދު އެއްވެސް ވާހަކައެއް ނުދައްކަމެވެ. ރަޝީދުގެ ދަރީން ވަރަށް ދެރަވެގެން ރޮއެ ހަދާތަން ފެނުނެވެ. ކަށުނަމާދަށްފަހު ވަޅުލަންދެން ތިބެފައި އަހަރެންނާއި ޝުހާދު ސަހަރާއިން ނުކުތީ އެވެ.\n"އޭތް!... ސައިކު ހުންނާނީ އެ ކޮޅުގަ" ސަހަރާއިން ނުކުތް ގޮތަށް އަހަރެން ބުނީމެވެ.\n"އަހަރެން މިއަންނަނީ ސައިކު ނަގައިގެން" ޝުހާދު ބުންޏެވެ. އަހަރެން ބޯޖަހާލައިފައި އަހަރެންގެ ސައިކަލު ޕާކުކުރި ދިމާއަށް އައީމެވެ.\nދެމީހުން ސައިކަލުގައި ނުކުތީ ބޮޑުތަކުރުފާނު މަގަށެވެ. ދެ މީހުން ވެސް ދާން ޖެހެނީ ހެންވޭރަށެވެ. ދެ މީހުން ދުއްވަމުން އަންނަތާ އިރުކޮޅެއްފަހުން ޝުހާދު ގޮވާލި އެވެ. އަހަރެން ބަލާލުމުން އޭނާ ވާހަކަދައްކަން ފެށިއެވެ.\n"ބައްޕައަށް ވަގުތު ޖެހިއްޖެކަން އެނގޭ ކަހަލަ... ފަތިސް ނަމާދަށް ތެދުވެ ގޭގެ އެންމެންނަށް ގޮވަން އައީ ވެސް ބައްޕަ، އަހަރެންނާއެކު މިސްކިތަށް ދިޔައީ، ނަމާދުން ގެއަށް އައިސް ޤުރުއާން ތަރުޖަމާ ކިޔަން އިނީ ސިޓިންރޫމުގައި، ހުރިހާ ކުދީން ގާތު މިއަދު ބުނީ ބައްޕަ ކިޔާވާ ނިމެންދެން މަޑުކޮށްލަ ދޭންވީނޫން ހޯ... ސާޖިދު... ކަލޭ ނެތީމަ އެ ވާހަކަ ވެސް ދެއްކި، ބޮއްތަ ބުނީ އިރުއޮއްސޭންވާއިރަށް ސާޖިދު ހުންނާނީ މާލޭގައޭ، ބައްޕަ ބުނީ، ތިމަންނަގެ ދެވަނަ ފިރިހެން ދަރިފުޅު އަންނާނޭކަން އެނގެޔޭ، ފަތިހު ހިނގައިދިޔަ ކަންތައްތައް އަހަރެންގެ ސިކުނޑީގައި ހަރުލާފައި ވާކަހަލަ... އެއްގޮތަކަށް ވެސް ހަނދާނުން ފުހެވިގެނެއް ނުދިޔަ، އަލް އިމްރާނު ސޫރަތުގެ 185 ވަނަ އާޔަތް ކިޔާ ނިންމާލުމާއެކު ބުނަނީ ރަޝީދުގެ މައްޗަށް އޮތް ދަޢުވާއެއް އޮތްނަމަ ބައްޕަ ބޭނުން ވަނީ އެ ދަޢުވާއެއް ކޯޓުން ނެގުމަށޭ، އަދި އޭނާ ގާތަށް ޢާއިލާގެ އެއްވެސް ކުއްޖަކު ޝަކުވާއާއިގެން ނުދިޔުމަށް، އޭނާގެ މައްޗަށް ހިތްހެޔޮ ކުރުމަށް، ދަރަންޏެއް އޮތްނަމަ އެ ދަރަންޏަށް މަޢާފު ދިނުމަށް، ބައްޕަ އަހަރެމެންގެ މައްޗަށް ކުރި އެންމެ ފަހުގެ ވަސިއްޔަތް އެއީ" ޝުހާދު ބުންޏެވެ. އަހަރެންނަށް އޭނާ އަޅައިގެން އިން އަވިއައިނުގެ ސަބަބުން ލޯ ނުފެނުނު ކަމުގައި ވިޔަސް އޭނާގެ މޫނުން ކަރުނައިގެ އަސަރު ފުހުނުތަން ދުށީމެވެ.\n"ﷲގެ ކުޅަދުން ވަންތަކަން، ޣައިބުވާކަންތައް މޮޅަށް ދެނެވޮޑިގެންވަނީ އެކަލާނގެ، ދުނިޔޭގައި ހިނގާ ކަންތައްތަކުގެ ތެރެއިން އެކަކަށް ވެސް އެކަމަކާމެދު އިންކާރުނުކުރެވޭނެ ކަމަކީ މަރުކަން ކަށަވަރު، ވަކިވެގެން ދިޔައީ އަހަރެމެންނާ ދުރުބައެއްނޫން، ދެ މަރު ދުށްއިރު ދިރިތިބީންނަށް ޙިކުމަތްތަކެއް އެކަމުގައިވި، ނުހައްޤުން އަތުލެވުނު އެއްޗެއްގެ ފައިދާ ނުކުރި ތަނުގައި އުޚުރަވީ ހަޔާތާ ކުރިމަތިލާން ޖެހޭއިރު އެކަމަށް ތައްޔާރުވެވުނީ ކިހާ ވަރަކަކަށް ކަމެއް ވެސް ނޭނގުނު، ދުނިޔޭގެ އުފަލާއި ތަނަވަސްކަމާއި ރީތި ނަން ހޯދުމުގައި ހޭބޯނާރާ އުޅެއުޅެ ހުއްޓާ މަރަށް ހާޟިރު އެ ކުރެވުނީ، ކޮންމެ ގޮތެއް ވިޔަސް ވާހިދުބެގެ ވަސިއްޔަތާ އަހަރެމެން ޚިލާފުވެގެން ނުވާނެ، ޝުހާދު!... ދެ މަރު އައި ހިނދު އެކަކު ވަނީ އެ މަރަށް ތައްޔާރުވެފައި، އެހެންނަމަވެސް އަނެކަކު އެ ދިޔައީ ދުނިޔެ ބޭނުންވެފައި ވަނިކޮށް" މިއަދު އަހަރެންނަށް ފެނުނު ކަންތައްތަކާމެދު ވިސްނަމުން އަހަރެން ބުނެލީމެވެ. -- ނިމުނީ


America in Iran ge thin officialakah lui dheefi\nއެމެރިކާއިން އިރާންގެ ތިން އޮފިޝަލަކަށް ލުއިދީފި\nއީރާންގެ ނިއުކްލިއާ މަސައްކަތްތަކާ ގުޅުން ހުރި ތިން އޮފިޝަލަކަށް އެމެރިކާއިން ލުއިދީނީ ވަކި ކަމަކަށް ޝަރުތު ނުކޮށް\nޔުނައިޓެޑް ސްޓޭޓްސް ޓްރެޒަރީން އީރާންގެ ތިން ރައްޔިތަކަށް ލުއިދިފި އެވެ. އެ ގޮތުން ލުއިދީފައި ވަނީ އިރާންގެ އެޓޮމިކް އެނާޖީ އޮގަނައިޒޭޝަންގައި މަސައްކަތްކުރާ ތިން އޮފިޝަލަކަށެވެ. އެމެރިކާއިން އީރާނަށް އިގުތިސޯދީ ގޮތުން ދަތި ކުރުމުގެ ފިޔަވަޅުތައް އަޅާފައި އޮތްއިރު ވަކިވަކި ފަރުދުންނަށް ވެސް އޮތީ ދަތިކޮށްފަ އެވެ.\nއީރާނުން ނިއުކްލިއާ ހަތިޔާރު އުފައްދައި ސަރަހައްދީ ބާރަކަށް ވާން ކުރާ މަސައްކަތްތަކުގައި އެމެރިކާއިން ބުނާ މިންގަނޑުތަކަށް އީރާނުން އަމަލު ނުކުރުމުގެ ސަބަބުން އެ ވަގުތަކަށް ފެންނަ ހަރުކަށި ފިޔަވަޅެއް އެމެރިކާއިން އަޅަނީ އެވެ.\nއެޓޮމިކް އެނާޖީ އޮގަނައިޒޭޝަންގެ ތިން އޮފިޝަލަކަށް ލުއި ދިން ނަމަވެސް އެމެރިކާއިން ބުނީ މިހާރު ވިއެނާގައި ކުރިއަށްދާ އީރާންގެ ނިއުކްލިއާ ޑިލްއާ މިކަމާ ގުޅުމެއް ނެތް ކަމަށެވެ.\nއެމެރިކާ ޓްރެޒަރީގެ ތަރުޖަމާން މީޑިއަށް ވިދާޅުވީ އޮފިޝަލުންނަށް ލުއި ދިނީ ވަކި ކަމެއް ކުރުވަން ޝަރުތުކޮށް ނޫން ކަމަށާއި ޖޮއިންޓް ކޮމްޕްރެހެންސިވް ޕްލޭން އޮފް އެކްޝަން (ޖޭސީޕީއޯއޭ) އާ އެއްވެސް ގުޅުމެއް ނެތް ކަމަށެވެ.\nޔޫއެސް ޓްރެޒަރީން ލުއި ދިން ތިން އޮފިޝަލުންނަކީ ބެހެޒާދު ފިރުދައުސް އާއި މެހެޒާދު ފިރުދައުސް އަދި މުހައްމަދު ރިޒާ އެވެ. މިތިން މީހުންނަކީ ވެސް އީރާންގެ ނިއުކްލިއާ ޕްރޮގްރާމާއި ބެލަސްޓިކް މިސައިލް ޕްރޮގްރާމްއާ ވަރަށް ގާތް އޮފިޝަލުންނެވެ. މި މީހުންނަށް ދަތިކުރުމުގެ ފިޔަވަޅުއަޅާފައި ވަނީ ސެޕްޓެމްބަރު 2020 ގައެވެ.\nއިންޓަނޭޝަނަލް އެޓޮމިކް އެނާޖީ އޭޖެންސީން ބުނާ ގޮތުން އިރާނުން ނިއުކްލިއާ މުއްސަނދިކޮށްފައި ވަނީ އުންމީދު ނުކުރާހާ އަވަހަށެވެ. އަދި އީރާން މިހާރު އޮތް ފެންވަރުގައި ދޫކޮށްލައިފި ނަމަ ނިއުކްލިއާ ބޮމެއް އުފައްދަން ދުވަސްތަކެއް ނުނަގާނެ ކަމަށެވެ.\nއެމެރިކާއިން އެދެނީ އީރާނުން ނިއުކްލިއާ އުފެއްދުން ހުއްޓާލާށެވެ. އީރާނުން ބުނަނީ އަޅާފައި ހުރި ދަތިކުރުމުގެ ފިޔަވަޅުތައް މުޅިން ނައްތާލައިގެން ނޫން ގޮތަކަށް ނިއުކްލިއާއާ ދުރަށް ނުދާނެ ކަމަށެ


Chris Pratt aai Anna Faris vakivaakan iulaankoffi | Mihaaru\nކްރިސް އާއި އަނާ؛ ދެ މީހުން މިހާރު ވަނީ ވަކިވެފައި.\nކްރިސް ޕްރެޓާއި އަނާ ފާރިސް އަށް އަހަރު ފަހުން ވަކިވާކަން އިއުލާންކޮށްފި\n08 އޯގަސްޓް 2017 - 05:463comments\nހޮލީވުޑްގައި ރޫޅެމުންދާ ކައިވެނީގެ ލިސްޓަށް އަނެއްކާ ވެސް ތަރިއެއް އިތުރުވެއްޖެ އެވެ. މި ފަހަރު ކައިވެނީގައި ސިއްކަ ޖެހެނީ "ޖުރަސިކް ވޯލްޑް" އާއި "ގާޑިއަންސް އޮފް ދަ ގެލެކްސީ" ގެ ބަތަލު ކްރިސް ޕްރެޓްގަ އެވެ.\nއޭނާ އާއި އަންހެނުން އަދި ބަތަލާ އަނާ ފާރިސް އަށް އަހަރު ފަހުން ވަކިވާކަން ކްރިސް ވަނީ ފޭސްބުކްގައި ރަސްމީކޮށް އިއުލާންކޮށްފަ އެވެ.\nކްރިސް އާއި އަނާގެ ނަމުގައި އާންމު ކުރި ކުރު ޕޯސްޓްގައި ބުނީ އެ ދެ މީހުން ވަކިވާކަން އިއުލާން ކުރަނީ ހިތާމައާ އެކުގައި ކަމަށެވެ. ނަމަވެސް އަށް އަހަރުވީ ކައިވެންޏަށް ދަރިއަކު ވެސް ލިބިފައި ވަނިކޮށް ދެ ތަރިން ވަކިވާން ނިންމީ ކޮން ސަބަބަކާ ހުރެ ކަމެއް ބުނެފައެއް ނުވެ އެވެ.\nކްރިސް އާއި އަނާގެ ފިރިހެން ދަރިފުޅު ޖެކް ޕްރެޓް އަށް މިހާރު ހަތަރު އަހަރެވެ.\nކައިވެނި ރޫޅުނުކަން ކްރިސް ފޭސްބުކްގައި އިއުލާންކޮށްފައި.\nބަޔާނުގައި ބުނީ ދެ މީހުން ވަކިވި ނަމަވެސް އެކުގައި ހޭދަ ކުރި ދުވަސްތައް ހަނދާން ކުރާނެ ކަމަށާއި އަދިވެސް އެކަކު އަނެކަކު ދެކެ ލޯބިވާ ކަމަށެވެ.\nކްރިސް، 38، އާއި އަނާ، 40، ކައިވެނި ކުރީ 2009 ގަ އެވެ. ކްރިސްއާ ކައިވެނި ކުރުމުގެ ކުރިން ވެސް "ސްކޭރީ މޫވީ" ގެ ބަތަލާ ވަނީ ކައިވެންޏެއްކޮށްފަ އެވެ. ބެން އިންދްރާއާ 2004 ގައި ކުރި ކައިވެނި ރޫޅުނީ އޭގެ ހަތަރު އަހަރު ފަހުން 2008 ގަ އެވެ.